Paġna Proċedura ta' Konsultazzjoni Proċedura ta' Approvazzjoni Proċedura Leġiżlattiva Ordinarja: l-ewwel qari Proċedura Leġiżlattiva Ordinarja: it-tieni qari Proċedura Leġiżlattiva Ordinarja: it-tielet qari (It-tip ta' proċedura tiddependi mill-bażi legali proposta mill-abbozz ta' att) Kumitat għall-Affarijiet Barranin Kumitat għall-Iżvilupp Kumitat għall-Kummerċ Internazzjonali Kumitat għall-Baġits Kumitat għall-Kontroll tal-Baġit Kumitat għall-Affarijiet Ekonomiċi u Monetarji Kumitat għall-Impjiegi u l-Affarijiet Soċjali Kumitat għall-Ambjent, is-Saħħa Pubblika u s-Sikurezza tal-Ikel Kumitat għall-Industrija, r-Riċerka u l-Enerġija Kumitat għas-Suq Intern u l-Ħarsien tal-Konsumatur Kumitat għat-Trasport u t-Turiżmu Kumitat għall-Iżvilupp Reġjunali Kumitat għall-Agrikoltura u l-Iżvilupp Rurali Kumitat għas-Sajd Kumitat għall-Kultura u l-Edukazzjoni Kumitat għall-Affarijiet Legali Kumitat għall-Libertajiet Ċivili, il-Ġustizzja u l-Intern Kumitat għall-Affarijiet Kostituzzjonali Kumitat għad-Drittijiet tan-Nisa u tal-Ugwaljanza bejn is-Sessi Kumitat għall-Petizzjonijiet Sottokumitat għad-Drittijiet tal-Bniedem Sottokumitat għas-Sigurtá u d-Difiża Grupp tal-Partit Popolari Ewropew (Demokristjani) Grupp tal-Alleanza Progressiva tas-Soċjalisti u d-Demokratiċi fil-Parlament Ewropew Grupp tal-Konservattivi u Riformisti Ewropej Grupp tal-Alleanza tal-Liberali u d-Demokratiċi għall-Ewropa Grupp Konfederali tax-Xellug Magħqud Ewropew – Xellug Aħdar Nordiku Grupp tal-Ħodor/Alleanza Ħielsa Ewropea Grupp għal Ewropa tal-Libertà u d-Demokrazija Diretta Indirizzaw l-Assemblea dawn li ġejjin: Louis Michel, Kopresident tal-Assemblea Parlamentari Konġunta, Fitz A. Jackson, Kopresident tal-Assemblea Parlamentari Konġunta, u Mars di Bartolomeo, President tal-Kamra tad-Deputati tal-Lussemburgu (Lussemburgu, Presidenza tal-Unjoni Ewropea). Il-Kopresident ta merħba lill-parteċipanti kollha. Il-Kopresident ħabbar li l-lista tal-membri tal-Assemblea Parlamentari Konġunta, kif imgħoddija mill-awtoritajiet tal-Istati tal-AKP u l-Parlament Ewropew, kienet se tkun mehmuża mal-minuti. Il-Kopresident ħabbar li lista ta' talbiet għal akkreditament ta' rappreżentanti mhux parlamentari ġew riċevuti skont l-Artikolu 17(1) tal-Ftehim ta' Cotonou u l-Artikolu 1(2) tar-Regoli ta' Proċedura tal-Assemblea Parlamentari Konġunta. Il-preżenza tar-rappreżentanti tiġi reġistrata u l-ismijiet tagħhom elenkati f'anness mal-minuti. Kelliema: Il-Kopresident Jackson u l-Kopresident Michel L-aġenda ġiet adottata kif jidher f'dawn il-minuti. Il-minuti ġew approvati. Il-Kopresident irrapporta dwar ir-riżultat tal-laqgħa tal-Bureau li saret fis-7 ta' Diċembru 2015. Ittieħdu d-deċiżjonijiet li ġejjin: Il-kumitati permanenti se jabbozzaw ir-rapporti li ġejjin: Il-31 sessjoni tal-Assemblea Parlamentari Konġunta se ssir fit-13-15 ta' Ġunju 2016 fin-Nofsinhar tal-Afrika. It-32 sessjoni tal-Assemblea Parlamentari Konġunta se ssir fl-Afrika Ċentrali. Il-Kopresident ħabbar l-iskadenzi li ġejjin: għall-emendi għar-riżoluzzjonijiet ta' kompromess u għar-riżoluzzjonijiet urġenti oħra li se ssir votazzjoni dwarhom: it-Tlieta, 8 ta' Diċembru, f'12.00; għat-talbiet relatati mal-metodi tal-votazzjoni: l-Erbgħa 9 ta' Diċembru, fl-10.00, bil-miktub. Kelliem: João Ferreira, dwar in-nuqqas ta' interpretazzjoni bil-lingwa Portugiża. Il-Kopresident fakkar dwar ir-regoli applikabbli. Dibattitu ma' Yves Leterme, Segretarju Ġenerali tal-Istitut Internazzjonali għad-Demokrazija u l-Assistenza Elettorali (IDEA Internazzjonali) Yves Leterme, Segretarju Ġenerali ta' IDEA Internazzjonali, għamel preżentazzjoni dwar il-qagħda tad-demokrazija fl-UE u l-pajjiżi tal-AKP. Yves Leterme enfasizza li IDEA Internazzjonali użat il-kunċett tad-demokrazija fis-sens wiesa' tiegħu, filwaqt li ġibed l-attenzjoni għall-fatt li ma kienx hemm mudell wieħed biss. Il-gvernijiet jistgħu jappoġġaw u jimpenjaw ruħhom għad-demokrazija iżda ma jistgħux jesportawha lejn pajjiżi oħra. Sistema demokratika kienet ibbażata fuq kontroll miċ-ċittadini u fuq l-ugwaljanza taċ-ċittadini kollha fil-qadi tas-setgħat tagħhom ta' skrutinju. Għall-Għan ta' Żvilupp Sostenibbli numru 16, li ppromwova l-istituzzjonijiet demokratiċi bħala veikolu tal-paċi, kien importanti li jiġu stabbiliti indikaturi konkreti. Il-membri enfasizzaw li, anke jekk il-valuri demokratiċi kienu xi drabi interpretati b'mod differenti f'pajjiżi differenti, intrinsikament kienu universali. Il-kwistjonijiet li tqajmu inkludew ukoll il-kriżi relatata mal-komunikazzjoni bejn il-mexxejja politiċi u l-popolazzjoni, ikkawżati min-nuqqas ta' kapaċità tal-partijiet politiċi li jadattaw għal ambjent globali f'evoluzzjoni, iż-żieda fid-domandi popolari għal parteċipazzjoni politika u għall-iżvilupp teknoloġiku dejjem aktar veloċi. Kumitat għall-Iżvilupp Ekonomiku, il-Finanzi u l-Kummerċ Sanjay Tanna (Uganda) (minflok Jacob Oulanyah) u Enrique Guerrero Salom (minflok David Martin) spjegaw ir-rapport. Intlaħaq kunsens wiesa' fuq valutazzjoni ġeneralment pożittiva tas-sħubija AKP-UE iżda wkoll dwar il-bżonn biex tadatta ruħha għar-realtajiet l-ġodda u għall-ġlieda kontra l-faqar b'mod aktar effikaċi u biex jiġu stimolati t-tkabbir, l-investimenti, id-diversifikazzjoni u l-aċċess aħjar għall-pajjiżi AKP fis-swieq tal-UE u globali. L-opinjonijiet kienu aktar varjati dwar l-effetti tal-kummerċ u tal-iżvilupp tal-Ftehimiet ta' Sħubija Ekonomika, bi wħud mill-Membri enfasizzaw l-opportunitajiet li kellhom u oħrajn ikkritikawhom talli kienu aktar orjentati lejn il-kummerċ pjuttost milli lejn l-iżvilupp. Sanjay Tanna (Uganda) u Enrique Guerrero Salom ikkonkludew id-dibattitu. Kien hemm firda ċara bejn il-membri tal-PE u tal-AKP fir-rigward tas-sitwazzjoni postelettorali fil-Burundi, prinċipalment dwar il-mod kif jiġi interpretat il-Ftehim ta' Arusha għall-Paċi u r-Rikonċiljazzjoni fil-Burundi f'termini ta' kalkolu tan-numru ta' mandati li s'issa qeda l-President tal-Burundi. Filwaqt li l-membri tal-PE kienu tal-fehma li l-Ftehim ta' Arusha kien inkiser, il-membri tal-AKP qiesu li kemm il-ġudikatura tal-Burundi kif ukoll tal-Komunità tal-Afrika tal-Lvant kienu esprimew deċiżjoni favur il-pożizzjoni tal-Gvern tal-Burundi. Kien hemm ukoll nuqqas ta' qbil dwar id-deċiżjoni tal-UE li tiftaħ il-konsultazzjonijiet mal-Gvern tal-Burundi fl-ambitu tal-Artikolu 96 tal-Ftehim ta' Cotonou. Ċerti Membri, barra minn hekk, ikkundannaw l-attakki vjolenti u ż-żieda fil-każijiet ta' ksur u abbużi tad-drittijiet tal-bniedem, fosthom assassinji, qtil extraġudizzjarju, ksur tal-inkolumità fiżika ta' individwi, atti ta' tortura u trattament oħra krudili, inumani u/jew degradanti, arresti arbitrarji u detenzjonijiet illegali u ksur tal-libertà tal-istampa u tal-espressjoni, kif ukoll il-prevalenza tal-impunità. Neven Mimica, Kummissarju Ewropew għall-Kooperazzjoni Internazzjonali u l-Iżvilupp għamel enfasi, fid-dikjarazzjoni tiegħu, fuq il-futur tal-Ftehim ta' Cotonou, li se jiskadi fl-2020. Huwa spjega li kienet tnediet Konsultazzjoni Konġunta mill-Kummissjoni Ewropea u mis-Servizz Ewropew għall-Azzjoni Esterna intiża li tiġbor is-suġġerimenti għall-futur, fuq il-bażi ta' rieżami kritiku tal-ewwel 15-il sena tal-Ftehim, l-objettivi kif ukoll ir-riżultati tiegħu, u li se titnieda evalwazzjoni formali fl-ewwel semestru tal-2016 u, permezz ta' proċess ta' valutazzjoni, se jkunu analizzati d-diversi għażliet politiċi tas-sħubija futura. Il-Kummissarju Mimica saħaq ukoll fuq il-bżonn li titqies totalment l-Aġenda 2030 u s-17-il Għan ta' Żvilupp Sostenibbli, li se jissarrfu fl-adattament tal-politika tal-iżvilupp tal-Unjoni Ewropea. Il-Kummissarju Mimica ttratta l-kwistjonijiet marbuta mat-tibdil fil-klima u tenna li l-eżitu tal-Konferenza ta' Pariġi, COP 21, ikun kruċjali, speċjalment għal bosta Stati AKP milquta minn kundizzjonijiet meteoroloġiċi avversi. L-iskambju ta' fehmiet ikkonċentra fuq il-futur tas-Sħubija AKP-UE, il-proċess ta' rieżami, ir-rabta bejn il-migrazzjoni u l-iżvilupp, it-tibdil fil-klima u l-bżonn ta' integrazzjoni tal-Għanijiet ta' Żvilupp Sostenibbli fil-qafas futur. Il-membri qajmu wkoll kwisjonijiet relatati mal-Eritrea, mal-paċi u l-iżvilupp, mal-assistenza umanitarja u mar-rabta bejn is-sokkors, ir-riabilitazzjoni u l-iżvilupp, is-sitwazzjoni attwali tal-Ftehim ta' Sħubija Ekonomika fil-Paċifiku, kif ukoll mal-malnutrizzjoni, l-agrikoltura u s-sigurtà alimentari. Il-Kummissarju Mimica wieġeb il-mistoqsijiet li sarulu mill-Membri skont il-proċedura "catch-the-eye". Total ta' 37 mistoqsija tressqu lill-Kummissjoni Ewropea. Preċedentement, il-Kummissjoni kienet wieġbet il-mistoqsijiet bil-miktub. Il-Kummissarju Mimica ta tweġibiet orali lill-mistoqsijiet supplimentari relatati mal-kwistjonijiet oriġinali li ġejjin: Mistoqsija nru 1 ta' Catherine Bearder dwar l-Istati AKP u l-asil Mistoqsija nru 5 ta' Bodil Valeru u Judith Sargentini dwar il-Fond Fiduċjarju ta' Emerġenza tal-Unjoni Ewropea għall-istabbiltà u li jindirizza l-għeruq ta' dak li jikkawża l-migrazzjoni irregolari u l-ispostament tal-persuni fl-Afrika Mistoqsija nru 6 ta' Kashetu Kyenge dwar l-implimentazzjoni tal-Fond Fiduċjarju ta' Emerġenza tal-Unjoni Ewropea għall-istabbiltà u li jindirizza l-għeruq ta' dak li jikkawża l-migrazzjoni irregolari fl-Afrika Mistoqsija nru 7 ta' Nathalie Griesbeck dwar il-fond speċjali għall-Afrika Mistoqsija nru 9 ta' Kennedy Hamudulu (Żambja) dwar il-flussi finanzjarji illeċiti Mistoqsija nru 10 ta' Lidia Senra Rodríguez dwar il-ġlieda kontra l-evażjoni tat-taxxa Mistoqsija nru 16 ta' Sabine Lösing (minflok João Ferreira) dwar in-negozjati ulterjuri bejn Kuba, l-UE u l-Istati Uniti Mistoqsija nru 17 ta' Netty Baldeh (Gambja) dwar id-djalogu politiku Mistoqsija nru 19 ta' Sanjit Patel (Fiġi) (minflok Ashneel Sudhakar (Fiġi) dwar il-Fiġi – miżuri ta' akkumpanjament għas-sostenn tal-pajjiżi tal-protokoll dwar iz-zokkor Mistoqsija nru 27 ta' Desmond Long (Saint Lucia) (minflok Carl Greenidge (Guyana) dwar il-bini tar-reżiljenza tal-Istati insulari ż-żgħar f'fażi ta' żvilupp Mistoqsija nru 28 ta' Michèle Rivasi dwar l-elettrifikazzjoni tal-Afrika rurali bħala mezz ta' ġlieda kontra l-faqar u t-tibdil fil-klima Mistoqsija nru 32 ta' João Ferreira dwar il-kopertura sanitarja universali Mistoqsija nru 33 ta' Marlene Mizzi dwar l-assistenza għall-persuni b'diżabilità fir-Repubblika Ċentru-Afrikana Mistoqsija nru 36 ta' Worlea-Saywah Dunah (Liberja) (minflok Netty Baldeh (Gambja)) dwar l-implimentazzjoni tal-fondi tal-UE min-naħa tal-NGOs internazzjonali. L-awturi tal-mistoqsijiet nri 4, 21, 29 u 30 ma kellhom l-ebda mistoqsija supplimentari. L-awturi tal-mistoqsijiet nri 2, 3, 8, 11, 12, 13, 14, 15, 18, 20, 22, 23, 24, 25, 26, 31, 34, 35 u 37 ma kinux preżenti. Lill-Assemblea tressaq dokument dwar l-azzjoni meħuda mill-Kummissjoni u mis-Servizz Ewropew għall-Azzjoni Esterna dwar ir-riżoluzzjonijiet adottati mill-Assemblea Parlamentari Konġunta f'Suva (Fiġi). Kumitat għall-Affarijiet Politiċi Il-Membri faħħru lill-Fond għall-Paċi fl-Afrika (FPA) għar-riżultati li kiseb. Dan il-Fond sostna l-kapaċità tal-Unjoni Afrikana biex tieħu ħsieb il-kunflitti fl-Afrika u wera li hu element rivoluzzjonarju fis-sħubija f'termini usa'. Ċerti Membri għamlu appell għat-twessigħ tal-ambitu tiegħu u saħqu fuq il-bżonn ta' garanzija tal-involviment tal-pajjiżi fil-mira. Il-membri saħqu wkoll fuq il-bżonn li jinstab bilanċ aħjar fil-finanzjamenti tal-Operazzjonijiet ta' Appoġġ għall-Paċi u tal-attivitajiet immirati lejn it-titjib tal-kapaċitajiet tal-istrutturi tal-Arkitettura Afrikana għall-Paċi u s-Sigurtà (APSA) – partikolarment fil-qasam tal-prevenzjoni tal-kunflitti u tal-medjazzjoni. Diversi Membri rreferew għar-rabta bejn is-sigurtà u l-iżvilupp u għamlu appell għal titjib fil-koordinament u fil-komplementarjetà bejn il-FPA u l-istrumenti l-oħra tal-UE. Joseph Hyacinthe Owona Kono (Kamerun) u Mariya Gabriel għalqu d-dibattitu. Preżentazzjoni ta' Yves Somville, President tal-Kumitat ta' Monitoraġġ AKP, Kumitat Ekonomiku u Soċjali Ewropew Yves Somville, President tal-Kumitat ta' Monitoraġġ AKP, Kumitat Ekonomiku u Soċjali Ewropew, għamel preżentazzjoni dwar l-aspetti differenti li jolqtu b'mod ġenerali s-sħubija AKP-UE, inkluża l-migrazzjoni u r-rwol tas-soċjetà ċivili. Mamphono Khaketla, Ministru tal-Finanzi (Lesotho) u President fil-Kariga tal-Kunsill tal-AKP, irrikonoxxiet ir-rwol tal-Assemblea bħala forum politiku demokratiku għar-relazzjonijiet AKP-UE. Il-Ministru rringrazzjat lill-Parlament Ewropew talli ospita s-sessjoni. Hija wkoll esprimiet sentiment ta' mogħdrija u bagħtet il-kondoljanzi tagħha lill-gvern u lill-poplu ta' Franza, tal-Mali, tan-Niġerija u taċ-Chad għall-attakki terroristiċi reċenti kommessi mill-estremisti reliġjużi. Esprimiet il-fiduċja tagħha li s-sħubija, li ilha żmien twil, se tkompli wara li jagħlaq it-terminu tal-Ftehim ta' Cotonou. Il-Ministru Khaketla saħqet fuq l-importanza tar-relazzjonijiet kummerċjali u tal-Ftehimiet ta' Sħubija Ekonomika (FSE) innegozjati bejn l-UE u l-pajjiżi AKP, iżda esprimiet tħassib dwar ċerti deċiżjonijiet unilaterali meħuda fil-kuntest tas-sħubija. Hija kkonkludiet billi enfasizzat żewġ temi essenzjali li kellhom bżonn jiġu indirizzati mill-pajjiżi AKP u tal-UE fi spirtu ta' kulleġjalità: l-impatt tat-tibdil fil-klima u l-ġestjoni tal-flussi migratorji. Romain Schneider, Ministru tal-Kooperazzjoni għall-Iżvilupp u l-Affarijiet Umanitarji (Lussemburgu) u President fil-Kariga tal-Kunsill tal-UE, għamel riferiment għall-attakki terroristiċi reċenti fi Franza, il-Mali u ċ-Chad u esprima l-kondoljanzi tiegħu. Il-Ministru ddeskriva għadd ta' sfidi ċentrali li s-sħubija AKP-UE kienet qiegħda tħabbat wiċċha magħhom fil-mument u li kellha bżonn tittratta, fosthom il-kriżi migratorja u tar-rifuġjati li għaliha l-Istati Ewropej u Afrikani dan l-aħħar ippruvaw jirrispondu fis-Summit tal-Belt Valletta. Il-ġlieda kontra t-terroriżmu kienet ukoll sfida importanti oħra għall-Istati Ewropej u tal-AKP. Il-ksib ta' sigurtà u stabilità dejjiema kien jeħtieġ il-promozzjoni tar-rikonċiljazzjoni wara l-kunflitti u l-bini tal-istituzzjonijiet demokratiċi u responsabbli. Sfida aħħarija għall-Istati tal-AKP u tal-UE tkun in-negozjati tas-suċċessur tal-Ftehim ta' Cotonou. Total ta' 35 mistoqsija tressqu lill-Kunsill. Mamphono Khaketla wieġbet f'isem il-Kunsill tal-AKP għall-mistoqsijiet li ġejjin u għal dawk supplimentari: Mistoqsija nru 2 ta' Enrique Guerrero Salom (minflok Kashetu Kyenge) dwar l-isforzi kontra t-terroriżmu fl-Afrika Mistoqsija nru 6 ta' Catherine Bearder dwar il-bijodiversità fl-Afrika. Il-mistoqsijiet li ġejjin ingħataw tweġiba iżda ma ġewx segwiti b'mistoqsija supplimentari: Mistoqsija nru 9 ta' Neena Gill (minflok Kashetu Kyenge) dwar l-indirizzaw tat-tħassib rigward il-funzjonament tal-QKI Mistoqsija nru 10 ta' Marielle de Sarnez (minflok Catherine Bearder) dwar il-fatt li jkunu permessi d-disparitajiet ta' żvilupp bejn is-sħab prospettivi fiż-Żona ta' Kummerċ Ħieles Kontinentali (CFTA) Mistoqsija nru 11 ta' Davor Ivo Stier dwar iż-żieda fil-flussi migratorji – żgħażagħ u persuni istruwiti jitilqu mill-Afrika Mistoqsija nru 12 ta' Kashetu Kyenge dwar ir-riċerka u l-iżvilupp fl-Afrika Mistoqsija nru 14 ta' Worlea-Saywah Dunah (Liberja) (minflok Netty Baldeh (Gambja)) dwar ir-rilevanza tal-Ftehimiet ta' Sħubija Ewropea (FSE) mal-qabżiet ekonomiċi tal-pajjiżi l-fqar Mistoqsija nru 15 ta' Joyce Laboso (Kenja) (minflok Abdikadir Aden) dwar l-influwenza tal-pajjiżi tal-AKP u tal-UE fil-governanza globali. L-awturi tal-mistoqsijiet nri 1, 3, 4, 5, 7 u 8 ma kinux preżenti. Il-mistoqsija nru 13 ġiet irtirata. Romain Schneider wieġeb f'isem il-Kunsill tal-UE għall-mistoqsijiet li ġejjin u għal dawk supplimentari: Mistoqsija nru 29 ta' Enrique Guerrero Salom (minflok Kashetu Kyenge) dwar l-isforzi kontra t-terroriżmu fl-Afrika Mistoqsija nru 30 ta' Catherine Bearder dwar il-bijodiversità fl-Afrika Mistoqsija nru 33 ta' Sabine Lösing (minflok Lidia Senra Rodríguez), dwar ir-ristrutturar tad-dejn nazzjonali Mistoqsija nru 34 ta' Lidia Senra Rodríguez dwar l-istrumenti vinkolanti li jirregolaw lill-kumpaniji transnazzjonali. Il-mistoqsijiet li ġejjin ingħataw tweġiba iżda ma ġewx segwiti b'mistoqsija supplimentari: Mistoqsija nru 18 ta' Netty Baldeh (Gambja) dwar id-drittijiet tal-bniedem tal-migranti Mistoqsija nru 24 ta' Kashetu Kyenge dwar ir-riċerka u l-iżvilupp fl-Afrika Mistoqsija nru 26 ta' Marielle de Sarnez (minflok Catherine Bearder) dwar il-fatt li jkunu permessi d-disparitajiet ta' żvilupp bejn is-sħab prospettivi fiż-Żona ta' Kummerċ Ħieles Kontinentali (CFTA) Mistoqsija nru 27 ta' Worlea-Saywah Dunah (Liberja) (minflok Netty Baldeh (Gambja)) dwar ir-rilevanza tal-Ftehimiet ta' Sħubija Ewropea (FSE) mal-qabżiet ekonomiċi tal-pajjiżi l-fqar. L-awturi tal-mistoqsijiet nri 16, 17, 19, 20, 22, 23, 25, 31, 32 u 35 ma kinux preżenti. Il-mistoqsija nru 21 ġiet irtirata. Il-Membri esprimew gratitudni għall-appoġġ u għas-solidarjetà internazzjonali fil-ġlieda kontra Boko Haram, u staqsew dwar l-azzjoni mill-Kunsill tal-UE u tal-AKP fl-indirizzar tal-kriżi migratorja, u r-regoli u r-regolamenti li jistgħu japplikaw għall-kumpaniji multinazzjonali li jippromwovu r-responsabilità tal-kumpaniji u, partikolarment, jipprevjenu l-akkapparar tal-artijiet. Kelliema: Domenico Rosa (Kummissjoni Ewropea), Attilio Pacifici (Servizz Ewropew għall-Azzjoni Esterna), Adjedoue Weidou (Chad), Michael Gahler, Marlene Mizzi, Younoussa Tondy (Niġer), Netty Baldeh (Gambja), Catherine Bearder, Magnus Kofi Amoatey (Ghana), Lidia Senra Rodríguez, Elmi Obsieh Wais (Djibouti), Bodil Valero, Musa Hussein Naib (Eritrea), Ahamada Soukouna (Mali), Norbert Neuser, Veikko Nekundi (Namibja), Eleni Theocharous, Juan Fernando López Aguilar, Teshome Toga (Etjopja), Anna Zaborska, Abdoulaye Toure (Kosta tal-Avorju), Kashetu Kyenge, Abdikadir Aden (Kenja), Julie Ward, Joseph Hyacinthe Owona Kono (Kamerun) u Raphael Siluvangii Umba (Repubblika Demokratika tal-Kongo). Il-membri ġibdu l-attenzjoni għall-fatt li l-kawżi primarji tal-migrazzjoni u tal-kriżi tar-rifuġjati ta' bħalissa ma kinitx ġiet ittrattata b'mod adegwat fl-imgħoddi, u enfasizzaw li r-risposti tal-UE ma għandhom jindirizzaw biss il-kwisjonijiet urġenti iżda jgħinu wkoll biex jitnaqqsu l-pressjonijiet migratorji fit-tul. Semmew il-kunflitt armat, in-nuqqas ta' prospettivi ekonomiċi għaż-żgħażagħ, l-insuċċessi tal-governanza u l-abbużi tad-drittijiet tal-bniedem bħala wħud mill-fatturi li jikkaġunaw il-migrazzjoni u l-ispostament furzat. Barra minn hekk ikkummentaw li l-migrazzjoni kienet fenomenu naturali u li l-persuni kellhom id-dritt li jiċċaqalqu. Il-maġġoranza tal-Membri qablet li l-migrazzjoni għandha tkun ġestita billi jingħataw kurituri legali u organizzati lejn l-Ewropa, filwaqt li jiġi evitat il-fatt li kwantità kbira wisq ta' persuni b'talenti titlaq minn pajjiżha minflok ma tagħti l-kontribut tagħha għall-iżvilupp. Il-membri tal-AKP saħqu fuq il-fatt li l-UE ma għandhiex tiddiskrimina kontra l-migranti Afrikani meta mqabbla ma' dawk li ġejjin mil-Lvant Qarib u Nofsani. Kumitat għall-Affarijiet Soċjali u l-Ambjent Ibrahim R. Bundu (Sierra Leone) u Arne Gericke ppreżentaw ir-rapport. Il-Membri enfasizzaw il-ħtieġa li jinkorporaw kull strateġija tal-iżvilupp lokali u li wieħed jimxi fuq intrapriżi żgħar u r-rabtiet tagħhom ma' komunitajiet lokali. L-intrapriżi żgħar tal-familja, inklużi l-azjendi agrikoli żgħar, għandhom mhux biss rwol ekonomiku iżda wkoll wieħed soċjali fil-komunitajiet tagħhom u huma aktar probabbli li jaġixxu b'mod responsabbli u jieħdu ħsieb l-ambjent. Issemmew ukoll tassazzjonijiet ġusti u effikaċi bħala fatturi importanti għat-tkabbir inklużiv u l-iżvilupp soċjali. It-tassazzjoni hija meħtieġa biex tinbena infrastruttura pubblika vijabbli għan-negozji u biex tipprevjeni u tirreaġixxi għal epidemiji bħall-Ebola u emerġenzi oħra meta jseħħu. Arne Gericke għalqet id-dibattitu. Dibattitu ma' Jean-Louis Borloo, President tal-Fondazzjoni "Enerġiji għall-Afrika" Jean-Louis Borloo, President tal-Fondazzjoni "Enerġiji għall-Afrika", iddikjara li l-aċċess għall-elettriku huwa portal għar-realizzazzjoni tad-drittijiet fundamentali tal-bniedem, bħad-dritt għall-ikel, l-ilma, il-kura tas-saħħa, l-edukazzjoni, l-impjiegi u s-sigurtà. Fl-Afrika, madankollu, fil-preżent tliet kwarti tad-djar ma għandhomx aċċess sikur għall-elettriku. B'mod simboliku u prattiku, l-elettriku jirrappreżenta d-dawl u l-għarfien, u l-attraenza tiegħu bdiet tattira liż-żgħażagħ miż-żoni rurali għaċ-ċentri urbani elettrifikati. L-inizjattiva "Enerġiji għall-Afrika", li timmira li timmobilizza investiment ta' USD 5 biljun kull sena, kienet ibbażata fuq ir-rieda ta' mexxejja Afrikani u tiddependi kompletament fuq l-enerġiji rinnovabbli. Il-membri laqgħu bil-qalb il-preżentazzjoni mqanqla u enfasizzaw li l-"faqar enerġetiku" huwa kompost minn faqar estrem u n-nuqqas ta' żvilupp. Il-Membri insistew dwar l-importanza ta' rieda politika u ta' investiment pubbliku massiv fil-produzzjoni tal-enerġija minn sorsi rinnovabbli. Membri tal-AKP urew interess kbir fil-pjanijiet prattiċi għall-inizjattiva, bħall-ħolqien ta' Aġenzija Afrikana għall-Enerġija, faċilitajiet ta' investiment u sjieda lokali. Dibattitu mingħajr riżoluzzjoni Roberto Ridolfi (Kummissjoni Ewropea) għamel preżentazzjoni introduttorja. Kelliema: Adjedoue Weidou (iċ-Chad), Maurice Ponga, Carlos Zorrinho, Purmanund Jhugroo (Mauritius), Elmi Obsieh Wais (il-Djibouti), Lidia Senra Rodríguez, Michèle Rivasi, Netty Baldeh (il-Gambja), Piernicola Pedicini, Mikael Phillips (il-Ġamajka), Teshome Toga (l-Etjopja), Joyce Laboso (il-Kenja), Seb Dance u Roberto Ridolfi (Kummissjoni Ewropea) Il-Membri esprimew it-tama tagħhom għal ftehim internazzjonali vinkolanti u ambizzjuż dwar il-klima bħala riżultat tal-Konferenza tan-NU dwar il-Klima (COP21) li kienet qed issir f'Pariġi. Il-Membri tal-AKP semmew bosta modi li bihom il-pajjiżi tagħhom kienu diġà milquta mill-bidla fil-klima u liema azzjonijiet ħadu biex itaffu aktar it-tisħin globali u biex jadattaw għat-tibdil fil-klima. Il-Membri stqarrew li l-finanzjament tal-ġlieda kontra t-tibdil fil-klima huwa probabbilment l-aktar ostaklu importanti fin-negozjati, filwaqt li l-biċċa l-kbira tal-pajjiżi kienu rrikonoxxew il-ħtieġa li jillimitaw u jnaqqsu l-emissjonijiet tal-karbonju. Dibattitu prinċipali ma' Margaret Chan, Direttur Ġenerali tal-Organizzazzjoni Dinjija tas-Saħħa, u Mark Dybul, Direttur Eżekuttiv tal-Fond Globali għall-Ġlieda kontra l-AIDS, it-Tuberkulożi u l-Malarja Margaret Chan, Direttur Ġenerali tal-Organizzazzjoni Dinjija tas-Saħħa (permezz ta' messaġġ bil-vidjo), Pedro Alonso, Direttur tal-Programm Globali tad-WHO kontra l-Malarja, u Mark Dybul, Direttur Eżekuttiv tal-Fond Globali għall-Ġlieda kontra l-AIDS, it-Tuberkulożi u l-Malarja, enfasizzaw il-progress reċenti magħmul biex inaqqas il-mortalità minħabba mard fil-pajjiżi li qed jiżviluppaw, jiġifieri permezz ta' tilqim u ta' prevenzjoni, kif ukoll aċċess aħjar għal trattament. Huma fakkru wkoll fl-isfidi attwali lejn l-għan ta' kopertura universali għall-kura tas-saħħa, inkluż l-ilħuq ta' kliniċi, l-introduzzjoni ta' assigurazzjoni tas-saħħa u l-aċċess għall-mediċini affordabbli. Il-Membri enfasizzaw l-isfida ta' aċċess mhux ugwali għall-mediċini u għat-trattament, l-importanza tal-kura tas-saħħa bażika lokali u rurali, id-dgħufija tas-sistemi nazzjonali tas-saħħa fil-pajjiżi fraġli u l-anqas żviluppati, flimkien ma' nuqqas ta' appoġġ internazzjonli, u n-nuqqas ta' assigurazzjoni soċjali f'ħafna pajjiżi li qed jiżviluppaw. Diversi Membri enfasizzaw ukoll suċċessi fil-politika tas-saħħa pubblika, bħall-introduzzjoni ta' sistemi tal-assigurazzjoni tas-saħħa, it-tnaqqis ta' mwiet mill-malarja u aċċess imwessgħa u irħas għal drogi antivirali li jittrattaw l-HIV/AIDS, u appellaw għat-twettiq ta' aġenda tas-saħħa globali u ambizzjuża. Pedro Alonso u Mark Dybul għalqu d-dibattitu. Skambju ta' fehmiet ma' Nicolas Schmit, Ministru għax-Xogħol, l-Impjiegi u l-Ekonomija Soċjali u tas-Solidarjetà (il-Lussemburgu) Nicolas Schmit enfasizza li l-promozzjoni ta' ekonomija solidali kienet waħda mill-prijoritajiet tal-Presidenza Lussemburgiża. Hu enfasizza l-importanza dejjem tikber tal-ekonomiji li jiffukaw fuq il-bniedem fil-pajjiżi tal-UE u tal-AKP u l-potenzjal tagħhom li joħolqu l-impjiegi għaż-żgħażagħ, li jindirizzaw il-problemi ambjentali u li jnaqqsu l-faqar u l-inugwaljanzi. Huwa ssottolinja wkoll l-importanza tal-edukazzjoni, li titnaqqas l-ekonomija informali, u l-iffinanzjar sabiex ekonomija solidali tilħaq il-potenzjal kollu tagħha fil-pajjiżi AKP. Il-Membri nnutaw li ekonomija solidali jeħtieġ li jkollha l-għeruq tagħha fil-kuntest lokali, u enfasizzaw li l-potenzjal sħiħ tagħha jista' tintlaħaq biss permezz tal-promozzjoni tal-oqfsa ġuridiċi meħtieġa. Xi Membri talbu wkoll biex l-ekonomija solidali tkun il-bażi tal-mudell ta' żvilupp li għandu jiġi promoss mis-sħubija AKP-UE tal-ġejjieni. Il-Kopresident fakkar lill-Assemblea dwar il-proċeduri ta' votazzjoni. Evalwazzjoni tal-Fond għall-Paċi fl-Afrika wara għaxar snin: effikaċja u prospetti għall-ġejjieni Kumitat għall-Affarijiet Politiċi Rapport minn Kombo Gberi (il-Kamerun) u Mariya Gabriel Emendi miċħuda: 1, 2, 3, 4, 5, 6, 7, 8, 9. Saret votazzjoni fuq l-emendi kollha minn kulleġġi separati fuq it-talba tal-Grupp EFDD. Ġiet mitluba votazzjoni maqsuma mill-Grupp EFDD fuq l-emendi 3 u 4. Ir-riżoluzzjoni, hekk emendata, ġiet adottata b'57 vot favur u 6 voti kontra. Erbgħin sena ta' sħubija: evalwazzjoni tal-impatt fuq il-kummerċ u l-iżvilupp fil-pajjiżi AKP u prospetti għal relazzjonijiet dejjiema bejn il-pajjiżi AKP u l-Unjoni Ewropea Kumitat għall-Iżvilupp Ekonomiku, il-Finanzi u l-Kummerċ Rapport minn Jacob Oulanyah (l-Uganda) u David Martin Emendi adottati: 1, 2, 3, 4, il-paragrafu 4, il-paragrafu 5, il-paragrafu 12, il-paragrafu 21, il-paragrafu 26, il-paragrafu 28. Ġiet mitluba votazzjoni b'kulleġġi separati fuq l-emendi 1 u 2 mill-Kulleġġ tal-AKP. Ġiet mitluba votazzjoni maqsuma fuq il-paragrafi 5, 12 u 26 mill-Grupp Verts/ALE. Ġiet mitluba votazzjoni maqsuma fuq il-paragrafu 21 mill-Gruppi PPE u ALDE. Emendi miċħuda: il-paragrafu 3, il-paragrafu 7, il-premessa D, il-premessa G, il-premessa I, il-premessa J. Ġiet mitluba votazzjoni minn kulleġġi separati fuq il-paragrafu 7, il-premessa D, il-premessa G, il-premessa I u l-premessa J mill-Gruppi PPE u ALDE. Waqgħu: il-paragrafu 16 Ġiet mitluba votazzjoni maqsuma u vot separat minn kulleġġi separati mill-Gruppi PPE u ALDE. Ir-riżoluzzjoni, hekk emendata, ġiet adottata mill-Membri kollha preżenti, bl-eċċezzjoni ta' vot 1 kontra. Kif għandhom jitjiebu l-kundizzjonijiet ekonomiċi u soċjali fil-pajjiżi li qed jiżviluppaw, inkluż il-kontribut tal-impriżi tal-familja, sabiex jiġu evitati diżastri fir-rigward tas-saħħa Kumitat għall-Affarijiet Soċjali u l-Ambjent Rapport minn Ibrahim R. Bundu (Sierra Leone) u Arne Gericke Emendi adottati: il-paragrafu 11, il-paragrafu 12, il-paragrafu 24, il-paragrafu 34, il-premessa K, il-premessa P. Ġiet mitluba votazzjoni minn kulleġġi separati fuq il-paragrafu 11, il-paragrafu 12, il-premessa K u l-premessa P mill-Grupp PPE. Ġiet mitluba votazzjoni maqsuma fuq il-paragrafu 34 mill-Grupp tal-Verts/ALE. Ġiet mitluba votazzjoni maqsuma fuq il-paragrafu 12 mill-Gruppi PPE u ALDE. Emendi miċħuda: 1, 2, il-paragrafu 15, il-paragrafu 44, il-paragrafu 45. Ġiet mitluba votazzjoni minn kulleġġi separati fuq l-emendi 1 u 2, il-paragrafu 15 u l-paragrafu 45 mill-Grupp PPE. Ġiet mitluba votazzjoni minn kulleġġi separati fuq il-paragrafu 44 mill-Kulleġġ AKP u mill-Grupp PPE. Ir-riżoluzzjoni, hekk emendata, ġiet adottata bi 68 Membru favur u b'astensjoni 1. Il-migrazzjoni, id-drittijiet tal-bniedem u r-refuġjati umanitarji Emendi adottati: il-paragrafu 12, il-parti 1, il-paragrafu 28, il-premessa D. Ġew mitluba votazzjoni maqsuma u votazzjoni minn kulleġġi separati fuq il-paragrafu 12, il-parti 1, il-paragrafu 28 u l-premessa D mill-Grupp PPE. Emendi miċħuda: 1, 2, 3, il-paragrafu 12, il-parti 2. Ġew mitluba votazzjoni maqsuma u votazzjoni minn kulleġġi separati fuq il-paragrafu 12, il-parti 2 mill-Grupp PPE. Ir-riżoluzzjoni, hekk emendata, ġiet adottata mill-Membri kollha preżenti, b'4 astensjonijiet. Is-sitwazzjoni wara l-elezzjoni fil-Burundi Waqgħu: Votazzjoni maqsuma fuq il-paragrafu 17 Ġiet mitluba votazzjoni maqsuma fuq il-paragrafu 17 mill-Grupp EFDD. Ir-riżoluzzjoni, hekk emendata, ġiet adottata mill-Membri kollha preżenti, bl-eċċezzjoni ta' vot 1 kontra. Il-minuti tas-seduta ta' wara nofsinhar tat-Tnejn, 7 ta' Diċembru 2015 u tas-seduti ta' filgħodu u ta' wara nofsinhar tat-Tlieta, 8 ta' Diċembru 2015 ġew approvati. Il-Kopresident Louis Michel ħabbar li l-mandat tal-Kopresident Fitz A. Jackson wasal fi tmiemu u li hu se jiġi ssostitwit bħala Kopresident tal-AKP minn Netty Baldeh (il-Gambja). Is-Sur Michel irringrazzja lis-Sur Jackson għall-ħidma tiegħu u l-impenn, u xtaqlu l-isbaħ xewqat għall-ġejjieni. Il-Kopresident Fitz A. Jackson irringrazzja lil Louis Michel u l-Assemblea kollha għall-apprezzament u l-appoġġ sħiħ tagħhom waqt il-mandat tiegħu. Il-31 sessjoni tal-Assemblea Parlamentari Konġunta se ssir mit-13 sal-15 ta' Ġunju 2016. Il-post ser jiġi kkonfermat fi stadju aktar tard. NJIE AL-TAYEB MAMPHONO KHAKETLA, Ministru tal-Finanzi (il-Lesoto), President fil-Kariga tal-Kunsill tal-AKP ROMAIN SCHNEIDER, Ministru tal-Kooperazzjoni għall-Iżvilupp u l-Affarijiet Umanitarji (il-Lussemburgu) u President fil-Kariga tal-Kunsill tal-UE NEVEN MIMICA, Membru tal-Kummissjoni responsabbli għall-kooperazzjoni internazzjonali u l-iżvilupp DE PEYRON, Kap tad-Diviżjoni, Affarijiet Pan-Afrikani GOMES, Kosegretarju Ġenerali AGUIRIANO NALDA, Kosegretarju Ġenerali Ambaxxata tal-Etjopja Ambaxxata ta' Dominica L-Ewwel Segretarju Ambaxxata ta' Saint Vincent u l-Grenadines Kapi MARO L-Ewwel Segretarju Ambaxxata ta' Papua New Guinea li ltaqgħet fi Brussell (il-Belġju) bejn is-7 u d-9 ta' Diċembru 2015, wara li kkunsidrat l-Artikolu 18(1) tar-Regoli ta' Proċedura tagħha, wara li kkunsidrat il-Ftehim ta' Sħubija ta' Cotonou bejn l-UE u l-pajjiżi tal-AKP, u b'mod partikolari l-Artikolu 1, l-Artikolu 8(5), l-Artikolu 11, l-Artikolu 28(2)(a) u l-Artikolu 29(1) tiegħu, wara li kkunsidrat id-Deċiżjoni Nru 3/2003 tal-Kunsill tal-Ministri AKP-KE tal-11 ta' Diċembru 2003 dwar l-użu tar-riżorsi mill-pakkett tal-iżvilupp fit-tul tad-disa' FEŻ għall-ħolqien ta' Fond għall-Paċi għall-Afrika, wara li kkunsidrat l-Istrateġija tal-UE għall-Afrika tat-12 ta' Mejju 2005, wara li kkunsidrat il-konklużjonijiet tal-Kunsill tat-13 ta' Novemberu 2006 dwar it-Tisħiħ tal-Kapaċitajiet Afrikani għall-Prevenzjoni, Ġestjoni u Riżoluzzjoni tal-Kunflitti, wara li kkunsidrat il-konklużjonijiet tal-Kunsill tal-UE dwar is-sigurtà u l-iżvilupp tad-19-20 ta' Novembru 2007, wara li kkunsidrat id-dikjarazzjoni tal-Laqgħa Ministerjali tal-Paċi u s-Sigurtà tas-26 ta' April 2011 dwar il-qagħda tal-paċi u s-sigurtà fl-Afrika, wara li kkunsidrat il-pjan direzzjonali 2014-2017 adottat matul ir-4 Summit Afrika-UE fi Brussell (2-3 ta' April 2014), wara li kkunsidrat ir-rapport tal-Kunsill tal-Paċi u s-Sigurtà tal-31 ta' Jannar 2015 dwar l-attivitajiet tiegħu u l-qagħda tal-paċi u s-sigurtà fl-Afrika, wara li kkunsidrat id-deċiżjoni tal-Kummissjoni Ewropea tal-15 ta' Lulju 2014 dwar il-programm ta' azzjoni 2014-2016 tal-Fond għall-Paċi fl-Afrika li għandu jiġi ffinanzjat mill-Faċilità Tranżitorja tal-Fond Ewropew għall-Iżvilupp u l-11-il Fond Ewropew għall-Iżvilupp, wara li kkunsidra l-Artikolu 208 tat-Trattat dwar il-Funzjonament tal-Unjoni Ewropea, wara li kkunsidrat l-Att Kostituttiv tal-Unjoni Afrikana, wara li kkunsidrat il-protokoll relatat mal-istabbiliment tal-Kunsill tal-Paċi u s-Sigurtà tal-Unjoni Afrikana adottat fid-9 ta' Lulju 2002 mill-1 Sessjoni Ordinarja tal-Assemblea tal-Unjoni Afrikana, wara li kkunsidrat id-deċiżjoni tal-Unjoni Afrikana tat-12 ta' Lulju 2003 dwar l-istabbiliment mill-Unjoni Ewropea ta' Faċilità ta' Operazzjoni ta' Appoġġ għall-Paċi għall-Unjoni Afrikana, wara li kkunsidra l-Karta Afrikana għad-Drittijiet tal-Bniedem u tal-Popli, wara li kkunsidrat il-Memorandum ta' Qbil tat-2 ta' Settembru 2007 dwar il-kooperazzjoni fil-qasam tal-paċi u s-sigurtà bejn l-Unjoni Afrikana, il-komunitajiet ekonomiċi reġjonali u l-mekkaniżmi ta' koordinazzjoni tal-brigati ta' stennija reġjonali tal-Afrika tal-Lvant u l-Afrika ta' Fuq, wara li kkunsidrat id-deċiżjoni tal-Assemblea tal-Unjoni Afrikana tal-15 ta' Ġunju 2015 dwar l-iskala tal-valutazzjoni u sorsi alternattivi ta' finanzjament tal-Unjoni Afrikana, wara li kkunsidrat il-Protokoll tal-ECOWAS tal-10 ta' Diċembru 1999 dwar il-Mekkaniżmu għall-Prevenzjoni, il-Ġestjoni u r-Riżoluzzjoni tal-Kunflitti, iż-Żamma tal-Paċi u s-Sigurtà, wara li kkunsidrat ir-Riżoluzzjoni 1325 tal-Kunsill tas-Sigurtà tan-Nazzjonijiet Uniti tal-31 ta' Ottubru 2000 dwar in-nisa u l-paċi u s-sigurtà, wara li kkunsidrat id-dikjarazzjoni tas-16 ta' April 2010 mill-President tal-Kunsill tas-Sigurtà tan-Nazzjonijiet Uniti dwar il-bini tal-paċi wara kunflitt, wara li kkunsidrat id-dikjarazzjoni tad-29 ta' Ġunju 2010 mill-President tal-Kunsill tas-Sigurtà tan-Nazzjonijiet Uniti dwar il-promozzjoni u t-tisħiħ tal-istat tad-dritt fiż-żamma tal-paċi u s-sigurtà internazzjonali, wara li kkunsidrat ir-Riżoluzzjoni 2151 tal-Kunsill tas-Sigurtà tan-Nazzjonijiet Uniti tat-28 ta' April 2014 dwar iż-żamma tal-paċi u s-sigurtà internazzjonali: riforma tas-settur tas-sigurtà: sfidi u opportunitajiet, wara li kkunsidra l-konklużjonijiet tal-Kunsill tal-UE tal-15 ta' Ottubru 2012 dwar "L-għeruq ta' demokrazija u żvilupp sostenibbli: il-kooperazzjoni tal-Ewropa mas-Soċjetà Ċivili fir-relazzjonijiet esterni", wara li kkunsidrat ir-rapport tal-Kumitat għall-Affarijiet Politiċi, billi għadhom għaddejjin, jew kien hemm, kunflitti armati interni f'bosta pajjiżi Afrikani li nħolqu minn tensjonijiet politiċi, soċjali, ekonomiċi, etniċi jew reliġjużi; billi t-titjib fil-kundizzjonijiet soċjoekonomiċi, li jindirizza b'suċċess il-faqar, il-forom kollha ta' diskriminazzjoni, kundizzjonijiet tax-xogħol ħżiena, vjolazzjonijiet tad-drittijiet tal-bniedem, u trattament inuman u degradanti, huwa essenzjali sabiex jiġi żgurat proċess verament inklużiv tal-konsolidazzjoni tal-istabbiltà u l-iżvilupp, u tar-rikonċiljazzjoni, u billi dan il-proċess huwa l-uniku mod biex jiġi evitat li jerġgħu jfiġġu l-kunflitti; billi l-kunflitti jaggravaw il-fenomeni tal-ġuħ u tal-faqar assolut, jimminaw it-tgawdija tad-drittijiet tal-bniedem, u jimblokkaw kwalunkwe żvilupp ekonomiku, politiku u soċjali fuq perjodi twal; billi r-raġunament wara l-Fond għall-Paċi fl-Afrika (FPA) huwa dak tal-interdipendenza tas-sigurtà u l-iżvilupp f'pajjiż jew reġjun; billi l-FPA ġie stabbilit fl-2004 biex jirrinforza l-Unjoni Afrikana (UA) u permezz tiegħu, it-tmien komunitajiet ekonomiċi reġjonali (RECs) u jipprovdihom b'lieva biex jimmaniġġjaw aħjar il-kunflitti fil-kontinent mingħajr l-intervent tat-truppi barranin; billi l-Istrateġija Konġunta UE-Afrika, sa mill-adozzjoni tagħha f'Lisbona fl-2007 u għal darba oħra fis-Summit UE-Afrika f'April 2014, iddefinixxiet il-paċi u s-sigurtà bħala wieħed mill-oqsma ta' prijorità tas-sħubija u l-FPA bħala strument li jifforma parti minn strateġija usa' tal-UE; billi sa mill-2005, iżjed minn 90 % tat-total ta' iżjed minn EUR 1,2 biljun li ġie allokat għall-FPA ġie kkuntrattat għal operazzjonijiet ta' appoġġ għall-paċi f'sitt pajjiżi, jiġifieri għal AMIS (id-Darfur), Amisom (is-Somalja), Micopax segwit minn Misca (ir-Repubblika Ċentru-Afrikana – CAR), Afisma (il-Mali) u RCI-LRA (CAR, RDK, is-Sudan t'Isfel, l-Uganda); billi l-FPA estenda l-ambitu tiegħu fl-2007, minn primarjament jiffinanzja l-operazzjonijiet ta' appoġġ għall-paċi u t-tisħiħ operazzjonali tal-Arkitettura Afrikana għall-Paċi u s-Sigurtà (APSA), għal li jinkludi firxa usa' ta' attivitajiet ta' prevenzjoni ta' kunflitti u stabbilizzazzjoni wara kunflitt; billi b'mod partikolari sa mill-2007, madwar 8,3 % tal-kuntratti kollha ġew allokati għall-attivitajiet tat-tisħiħ tal-kapaċitajiet għall-Arkitettura Afrikana għall-Paċi u s-Sigurtà (APSA), biex jipprovdu appoġġ sinifikanti biex l-APSA tkun operazzjonali; billi sa mill-2009, 1,3 % tal-baġit ġie allokat għal attivitajiet relatati mal-mekkaniżmu ta' reazzjoni bikrija, li jinvolvi l-medjazzjoni, missjonijiet inizjali ta' ġbir ta' informazzjoni u missjonijiet maħsuba biex jirrinfurzaw b'mod temporanju ċ-ċellola tal-ippjanar; billi bil-provvista ta' riżorsi prevedibbli u affidabbli lill-UA u lill-organizzazzjonijiet reġjonali biex jaġixxu, l-FPA ppermetta lill-pajjiżi Afrikani jieħdu azzjonijiet kollettivi biex jipprovdu s-sigurtà, fuq il-bażi tar-rwol politiku emerġenti tal-Kunsill tal-Paċi u s-Sigurtà tal-UA, biex b'hekk jgħaddi minn prova u jsir operazzjonali; billi l-UA adottat deċiżjoni fil-15 ta' Ġunju 2015 dwar is-sorsi alternattivi ta' finanzjament li tiddikjara li 25 % tar-riżorsi kollha se jintużaw għall-baġit tal-operazzjonijiet ta' appoġġ għall-paċi tal-UA; billi l-FPA ġie stabbilit fl-2003, il-finanzjament tiegħu permezz tal-fondi tal-FEŻ kien maħsub biex ikun wieħed provviżorju, u biss sakemm jinstabu sorsi ta' finanzjament alternattivi; billi 12-il sena wara, il-FEŻ jibqa' s-sors prinċipali ta' finanzjament għall-FPA; billi t-talbiet fuq l-FPA tal-UE għall-operazzjonijiet ta' appoġġ għall-paċi qed jiżdiedu minħabba l-abbuż tal-mandat, kif uriet l-esperjenza ta' xi missjonijiet tan-NU, u minħabba missjonijiet ġodda taħt il-bandiera tar-"responsabbiltà għall-protezzjoni"; billi firxa sħiħa ta' donaturi oħra, bħal organizzazzjonijiet internazzjonali (in-NU u oħrajn), alleanzi politiċi u militari (l-Organizzazzjoni tat-Trattat tal-Atlantiku tat-Tramuntana – NATO) u stati (l-Istati Uniti, iċ-Ċina, il-Ġappun u l-Istati Membri tal-Unjoni Ewropea), huma wkoll attivi f'dan il-qasam; billi l-komplementarjetà hija żgurata mill-grupp tas-sħab tal-UA dwar il-paċi u s-sigurtà, li jiltaqa' b'mod regolari f'Addis Ababa; billi fil-livell tal-UE, iż-żewġ partijiet fil-Politika ta' Sigurtà u ta' Difiża Komuni (PSDK) u l-atturi tal-iżvilupp jippromwovu r-riforma tas-settur tas-sigurtà f'pajjiżi suxxettibbli għal kriżi u l-istabbiliment ta' sistema tal-pulizija, tal-ġustizzja u tal-militar trasparenti, responsabbli u effikaċi; billi hemm nuqqas ta' koordinazzjoni fl-użu ta' strumenti tal-UE; billi l-Kunsill tal-UE rrikonoxxa r-rwol essenzjali tal-organizzazzjonijiet tas-soċjetà ċivili (OSĊ) fl-aġenda dwar il-paċi u s-sigurtà; billi l-OSĊ ftit li xejn huma involuti fl-FPA; Tirrikonoxxi li l-FPA ppermetta l-operazzjonalizzazzjoni tar-rabta bejn is-sigurtà u l-iżvilupp u stabbilixxa djalogu fil-fond dwar l-isfidi għall-paċi u s-sigurtà bejn l-UE u l-UA; tirrikonoxxi li l-FPA kellu rwol katalitiku fi żmien meta l-ebda strument ieħor ma kien kapaċi jiffinanzja t-truppi Afrikani għall-operazzjonijiet tal-paċi tal-UA jew tal-REC; Temmen bis-sħiħ li l-FPA għandu jkun orjentat biex isaħħaħ il-parteċipazzjoni attiva tas-soċjetà ċivili, il-governanza demokratika u parteċipattiva u t-tisħiħ tal-kapaċitajiet kulturali; tenfasizza li kwalunkwe proċess ta' teħid ta' deċiżjonijiet għandu jkun ibbażat fuq it-trasparenza, l-effiċjenza u l-kontabilità; Tilqa' l-estensjoni tal-attivitajiet iffinanzjati mill-FPA għall-prevenzjoni ta' kunflitti u l-istabbilizzazzjoni wara l-kunflitt u l-istabbiliment ta' mekkaniżmu ta' reazzjoni rapida; tqis li dawn l-iżviluppi huwa ta' importanza primarja sabiex jiġi evitat li l-FPA jintuża l-iżjed bħala għodda għall-ġestjoni tal-kunflitt; Tistieden lill-UA u lill-REC biex jiżguraw li l-operazzjonijiet għaż-żamma tal-paċi jitwettqu fil-kuntest ta' governanza tajba u f'konformità mal-liġi internazzjonali u d-drittijiet tal-bniedem; Tirrikonoxxi r-riżultati importanti miksuba sa issa mill-operazzjonijiet ta' appoġġ għall-paċi taħt tmexxija Afrikana; tissottolinja madankollu l-bżonn li jiġu indirizzati l-kawżi bażiċi tal-kunflitt u r-rabta bejn l-iżvilupp u s-sigurtà u li jitjieb id-djalogu, li jiġu implimentati approċċi komuni u li tissaħħaħ il-koordinazzjoni fl-immaniġġjar ta' kriżijiet; Tqis li huwa ta' dispjaċir li l-FPA għadu prinċipalment iffinanzjat permezz tal-FEŻ, minkejja li dan kien b'mod ċar maħsub bħala soluzzjoni proviżorja lura fl-2003; tistieden lill-Kummissjoni tagħmel proposta matul ir-reviżjoni tal-Qafas Finanzjarju Pluriennali tal-UE sabiex il-finanzjament tal-FPA jiġi integrat fil-baġit tal-UE; tqis li dan il-mezz ta' finanzjament għandu jsolvi l-problemi attwali relatati mal-eliġibbiltà ta' xi nfiq tal-FPA; Tistieden lill-Istati Afrikani jadottaw approċċ sostenibbli u inklużiv bil-ħsieb li tiġi kkonsolidata l-istabbiltà reġjonali, tiġi estiża l-awtorità leġittima tal-operazzjonijiet ta' appoġġ u tiġi evitata l-okkorrenza mill-ġdid tal-kunflitti; tenfasizza li l-iżvilupp soċjoekonomiku jrawwem paċi sostenibbli; Tqis li l-miżuri tal-bini tal-paċi sponsorjati mill-UE, bħar-riforma tas-settur tas-sigurtà (RSS) jew id-diżarm, demobilizzazzjoni u reintegrazzjoni ta' eks ġellieda (DDR), jeħtieġ li jiġu żviluppati u stabbiliti b'mod integrat bl-użu ta' strumenti disponibbli mill-politiki kemm tas-sigurtà kif ukoll tal-iżvilupp; tqis li għandhom jiġu żviluppati mezzi u objettivi komuni u li l-miżuri fuq perjodu qasir għandhom jiġu sostitwiti b'inizjattivi ta' żvilupp fit-tul, b'mod speċjali fir-rigward tal-istabbilizzazzjoni soċjoekonomika; Tissottolinja l-bżonn li tiġi appoġġjata l-implimentazzjoni ta' strateġiji fit-tul tat-tisħiħ tal-kapaċitajiet għall-paċi u s-sigurtà, u tissottolinja li huwa meħtieġ li jitjiebu l-koordinazzjoni u l-komplementarjetà ta' donaturi mobilizzati fil-qasam tal-paċi u s-sigurtà (primarjament l-Istati Membri, l-UE, in-NU u l-WB) f'termini ta' appoġġ finanzjarju u għajnuna ekonomika u biex tiġi żgurata s-sostenibbiltà; Tissottolinja li huwa meħtieġ li jiġi żviluppati strateġija u azzjonijiet għall-prevenzjoni ta' kunflitti biex tiġi żgurata l-implimentazzjoni effikaċi tal-istrumenti differenti tal-UA dwar id-demokrazija, l-elezzjonijiet u d-drittijiet tal-bniedem filwaqt li jiġu indirizzati l-kawżi ekonomiċi u soċjali sottostanti tal-instabbiltà u jiġi ppreservat il-bilanċ bejn l-unità u d-diversità; tfakkar li r-rinforz tal-kapaċitajiet istituzzjonali tal-Istati Membri tal-UA, l-UA u l-REC huwa fattur ewlieni għall-paċi u s-sigurtà dejjiema u għall-iżvilupp, u għalhekk titlob għal koordinazzjoni aħjar tal-isforzi tal-UE permezz tal-FPA u strumenti oħra; tinnota li għandha titqiegħed enfasi akbar fuq il-prevenzjoni ta' kunflitti, inkluż il-prevenzjoni ta' radikalizzazzjoni u ta' kunflitti relatati ma' ċikli elettorali, u fuq il-kapaċitajiet ta' medjazzjoni; Tinkoraġġixxi lill-Unjoni Ewropea u lill-UA jagħmlu s-suċċess ta' dan l-istrument jidher iżjed maċ-ċittadini Ewropej u Afrikani; f'dan ir-rigward, titlob għat-tnedija ta' kampanja ta' informazzjoni wiesgħa dwar l-FPA, b'mod partikolari fl-Afrika, u għal taħriġ xieraq tal-partijiet interessati kollha involuti fl-implimentazzjoni tal-FPA biex ikunu jistgħu jifhmu kompletament dan il-mekkaniżmu u l-objettivi tiegħu, u sabiex anke huma stess ikunu jistgħu jagħtu iżjed viżibbiltà lill-FPA u jqajmu kuxjenza dwaru; Tenfasizza li l-paċi fl-Afrika se tiddependi, fuq kollox, fuq l-eliminazzjoni tal-kawżi bażiċi politiċi, soċjali, ekonomiċi, etniċi u reliġjużi, u fuq id-djalogu politiku u r-rieda politika tas-sħab Afrikani li jaħdmu flimkien, inkluż bit-tisħiħ tal-istrutturi tal-UA; Tenfasizza l-importanza tal-appoġġ għall-parteċipazzjoni tan-nisa fin-negozjati dwar il-paċi u fil-bini mill-ġdid wara l-kunflitt, u tal-protezzjoni tan-nisa u l-bniet minn vjolenza sesswali u sessista f'kunflitti armati; Tistieden lill-UE tinvolvi ruħha iżjed spiss mal-Istati Membri tal-UA u mal-RECs/RMs kemm fil-livelli ta' politika kif ukoll politiċi biex tipprovdi l-pedament għal djalogu regolari dwar kif jistgħu jiġu kkonsolidati l-gwadanji riċenti tal-FPA fuq terminu medju jew fit-tul; Titlob għal programmazzjoni konġunta iżjed sistematika ma' strumenti oħra tal-UE u bħala parti minn politiki oħra, kif ukoll għat-tisħiħ tar-rwol u l-kapaċità tad-delegazzjonijiet tal-UE; Tilqa' l-intenzjoni tal-UA li toperazzjonalizza l-kapaċità tagħha biex twieġeb malajr għal kriżijiet billi tintegra l-Kapaċità Afrikana tagħha għal Reazzjoni Immedjata għal Kriżijiet (ACIRC) fil-Forzi ta' Stennija Afrikani; Tissottolinja l-progress li qed isir għall-operazzjonalizzazzjoni sħiħa tal-APSA, li l-objettiv tagħha huwa li tiżgura li l-istrumenti kollha tal-UA ddisinjati għall-prevenzjoni, il-ġestjoni u r-riżoluzzjoni ta' kunflitti fl-Afrika joperaw f'sinerġija u jipproduċu l-eżiti mistennija; Tistieden lis-sħab tal-FPA (UE/UA/REC/RMs) jadottaw approċċ iżjed speċifiku għat-tisħiħ tal-kapaċitajiet, b'mod speċjali għall-uffiċjali tal-AMISOM, fil-qasam tal-paċi u s-sigurtà, li jkun ibbażat fuq valutazzjoni profonda tal-bżonnijiet u infurmat minn pjan strateġiku globali għall-iżvilupp istituzzjonali; Tissottolinja li l-FPA jista' jkun biss strument li jikkomplimenta l-isforzi internazzjonali kollettivi; tilqa' r-rieda tal-UA li tassumi responsabbiltà dejjem tiżdied għas-sigurtà tagħha permezz tad-deċiżjoni tagħha tal-15 ta' Ġunju 2015 dwar is-sorsi alternattivi ta' finanzjament; tistieden lill-UE tesplora iżjed miżuri sabiex tgħin biex tiżgura s-sostenibbiltà finanzjarja fit-tul tal-FPA; tenfasizza li ż-żieda fit-tisħiħ tal-kapaċitajiet tal-ġestjoni finanzjarja se tkun kruċjali f'dan ir-rigward; Titlob għar-ristrutturar tal-mudell attwali tal-FPA sabiex it-teħid tad-deċiżjonijiet operazzjonali u finanzjarji jiġi ċċentralizzat, u b'hekk titjieb l-effikaċja; Tilqa' d-deċiżjoni tal-UE li tapplika limitu massimu ta' 80 % għall-kontribuzzjoni tal-UE għall-allowances tat-truppi għall-Operazzjonijiet ta' Appoġġ għall-Paċi ġodda kollha u għal AMISOM minn Jannar tal-2016 'il quddiem; Tissottolinja li miżuri effikaċi biex jitwaqqfu l-akkumulazzjoni, it-traffikar u l-proliferazzjoni tal-armi ħfief u ta' kalibru żgħir (SALW), u biex jiġi promoss id-diżarm, għandhom jiġu adottati b'mod urġenti għaliex huma kruċjali biex jipprevjenu l-intensifikazzjoni ta' kunflitti, vjolenza u fraġilità fl-Afrika; Tinsisti li l-Unjoni Ewropea għandha tkompli tkun sieħeb impenjat fl-FPA u f'intrapriżi paċifiċi oħra imma tissottolinja li l-aħjar riżultati jinkisbu biss jekk ikun hemm tmexxija Afrikana ta' veru u kooperazzjoni reġjonali; Tirrakkomanda l-integrazzjoni tad-diskussjoni dwar l-FPA, li tifforma parti mill-Fond Ewropew għall-Iżvilupp, fid-diskussjoni dwar il-futur tal-Ftehim ta' Cotonou; Tirrakkomanda l-allinjament tal-programmi attwali u futuri tal-FPA mar-riżorsi disponibbli, sabiex jintrabtu aħjar il-finanzi mal-objettivi u l-bżonnijiet fuq il-post; Tagħti istruzzjonijiet lill-Ko-presidenti tagħha biex jibagħtu din ir-riżoluzzjoni lill-istituzzjonijiet tal-UA u tal-Unjoni Ewropea, lill-Kunsill tal-AKP, lill-organizzazzjonijiet tal-integrazzjoni reġjonali tal-Grupp AKP u lis-Segretarju Ġenerali tan-Nazzjonijiet Uniti. li ltaqgħet fi Brussell (il-Belġju) bejn is-7 u d-9 ta' Diċembru 2015, wara li kkunsidrat l-Artikolu 18(1) tar-Regoli ta' Proċedura tagħha, wara li kkunsidrat il-Ftehim Ġenerali dwar it-Tariffi u l-Kummerċ (GATT), b'mod partikolari l-Artikolu XXIV tiegħu, u d-Dikjarazzjonijiet Ministerjali adottati fir-Raba' Sessjoni tal-Konferenza Ministerjali tad-WTO tal-14 ta' Novembru 2001 f'Doha u fis-Sitt Sessjoni tal-Konferenza Ministerjali tad-WTO tat-18 ta' Diċembru 2005 f'Hong Kong, wara li kkunsidrat id-Dikjarazzjoni ta' Sipopo tas-Seba' Summit tal-Kapijiet ta' Stat u ta' Gvern tal-AKP tat-13 u l-14 ta' Diċembru 2012 – "Il-futur tal-grupp tal-AKP f'Dinja li qed Tinbidel: Sfidi u Opportunitajiet", wara li kkunsidrat ir-Rapport Finali tal-Uffiċċju għall-Politika Ekonomika u l-Iżvilupp Reġjonali (EPRD) dwar ir-relazzjonijiet AKP-UE wara l-2020: Il-kwistjonijiet għall-UE fl-ewwel fażi ta' konsultazzjoni ta' Lulju 2015, wara li kkunsidrat is-Sħubija ta' Busan għal Kooperazzjoni Effikaċi għall-Iżvilupp maqbula fl-1 ta' Diċembru 2011, wara li kkunsidrat il-Fond Ewropew għall-Iżvilupp, il-programmazzjoni u l-proċeduri tiegħu, kif ukoll il-faċilità ta' investiment u l-appoġġ offruti mill-BEI lill-pajjiżi tal-AKP, wara li kkunsidrat id-Deċiżjoni Nru 1/2013 tal-Kunsill tal-Ministri AKP-UE tas-7 ta' Ġunju 2013 li tadotta protokoll dwar il-qafas finanzjarju pluriennali għall-perjodu 2014-2020 taħt il-Ftehim ta' Sħubija bejn il-membri tal-Grupp ta' Stati Afrikani, tal-Karibew u tal-Paċifiku minn naħa waħda, u l-Komunità Ewropea u l-Istati Membri tagħha, min-naħa l-oħra, wara li kkunsidrat id-dokument ta' eżitu tat-Tielet Konferenza Internazzjonali dwar il-Finanzjament għall-Iżvilupp: Aġenda ta' Azzjoni ta' Addis Ababa tas-16 ta' Lulju 2015, wara li kkunsidrat id-dokument ta' eżitu dwar l-aġenda ta' żvilupp wara l-2015 u l-Għanijiet ta' Żvilupp Sostenibbli (SDG), wara li kkunsidrat id-Dikjarazzjoni Universali tad-Drittijiet tal-Bniedem, billi l-Ftehim ta' Cotonou ("Cotonou") kien l-aħjar eżempju tal-akbar qafas għal kooperazzjoni bejn it-Tramuntana u n-Nofsinhar, li jirregola r-relazzjonijiet bejn 78 pajjiż tal-AKP u tal-UE, li jgħaqqad l-iżvilupp fit-tul tal-finanzi, il-kummerċ u l-kooperazzjoni ekonomika u d-djalogu politiku; billi, wara li Cotonou jiskadi fl-2020, huwa meħtieġ qafas ta' wara Cotonou; billi l-għan ewlieni ta' Cotonou kien it-tnaqqis u, eventwalment, il-qerda tal-faqar, "b'mod konsistenti mal-objettivi ta' żvilupp sostenibbli u l-integrazzjoni gradwali tal-pajjiżi tal-AKP fl-ekonomija dinjija", flimkien mal-promozzjoni tal-governanza tajba u l-ħarsien tad-drittijiet inaljenabbli tal-bniedem; billi l-karatteristika tal-aċċess preferenzjali, unilaterali u mhux reċiproku għas-suq tal-Konvenzjonijiet ta' Lomé ("Lomé") biss ma kenitx biżżejjed biex jintlaħaq l-għan ta' Lomé IV "li jitmexxa u jitħaffef l-iżvilupp ekonomiku, kulturali u soċjali tal-Istati tal-AKP u biex jiġu konsolidati u diversifikati r-relazzjonijiet tagħhom"; u billi l-mekkaniżmi ta' stabbilizzazzjoni tal-prezzijiet tal-esportazzjoni u l-protokolli dwar il-prodotti bażiċi inklużi f'Lomé ma rnexxilhomx iwasslu għal diversifikazzjoni tal-esportazzjonijiet fil-pajjiżi tal-AKP; billi n-negozjati tal-FSE tnedew bl-għan li tinħoloq sħubija komuni għall-kummerċ u l-iżvilupp; billi dawn għandhom jiżguraw li l-liberalizzazzjoni gradwali u kkontrollata tal-kummerċ tal-prodotti u r-regoli għal setturi bħas-servizzi u l-investiment jikkontribwixxu għall-iżvilupp tal-pajjiżi tal-AKP u l-integrazzjoni sħiħa tagħhom fl-ekonomija globali; billi l-ftehimiet tal-kummerċ skont Lomé u l-kapitolu dwar il-kooperazzjoni kummerċjali tal-Ftehim ta' Cotonou, li abbażi tiegħu l-UE estendiet il-preferenzi kummerċjali mhux reċiproċi lill-pajjiżi tal-AKP skadew fil-31 ta' Diċembru 2007, u l-AKP u l-UE bdew jinnegozjaw il-FSE intiżi li jkunu strumenti ta' kummerċ u żvilupp għall-Istati tal-AKP li l-biċċa l-kbira minnhom huma l-inqas żviluppati; billi l-FSE għandhom il-possibilità li jipprovdu qafas stabbli u prevedibbli għall-kummerċ, l-investiment, ir-riforma strutturali u l-ħolqien tal-impjiegi; billi, madankollu, l-FSE kienu kritikati minħabba, fost affarijiet oħra, il-probabilità li minnhom jitnaqqas l-ispazju ta' politika tal-pajjiżi tal-AKP, li jdgħajfu l-integrazzjoni reġjonali, u li jwasslu għal telf fid-dħul fiskali tal-AKP u d-deindustrijalizzazzjoni; billi l-integrazzjoni reġjonali hija essenzjali biex titħeġġeġ il-kooperazzjoni intra-AKP, inkluż il-kummerċ u l-investimenti; billi r-rispett għad-drittijiet universali tal-bniedem inkluż id-dritt għall-iżvilupp huwa u għandu jibqa' element essenzjali tas-sħubija; billi l-kooperazzjoni għall-iżvilupp u l-kummerċ ilhom pilastru tar-relazzjonijiet AKP-UE sa mill-ewwel Konvenzjoni ta' Lomé; billi l-Fond Ewropew għall-Iżvilupp (FEŻ), iddisinjat b'mod speċifiku biex jipprovdi assistenza teknika u finanzjarja lill-pajjiżi tal-AKP, jibqa' l-akbar strument ġeografiku ta' kooperazzjoni għall-iżvilupp fl-UE u se jipprovdi EUR 30 506 biljun għall-pajjiżi tal-AKP, il-Pajjiżi u Territorji Extra-Ewropej (OCT) u n-nefqiet amministrattivi bejn l-2014 u l-2020; billi l-implimentazzjoni tal-SDGs għandha kost stmat ta' USD 2,6 triljun, li se jirrikjedi riżorsi addizzjonali ġodda għall-finanzjament ta' żvilupp; Hija tal-fehma li l-qafas AKP-UE huwa essenzjali biex jippermetti d-djalogu u ż-żieda fil-fehim reċiproku bejn l-UE u l-Istati tal-AKP, u għandu jiġi adattat biex jissodisfa l-isfidi globali emerġenti, bħall-flussi attwali ta' migranti u ta' dawk li jfittxu asil, fuq il-bażi tal-prinċipji ewlenin tal-ekwità u l-ugwaljanza, ir-rispett reċiproku, l-inklussività, il-garanzija tal-paċi, is-sigurtà, l-istabbiltà, ir-rispett għad-drittijiet tal-bniedem, b'attenzjoni partikolari tingħata lis-sitwazzjoni tan-nisa, it-tfal u l-persuni fraġli, il-prinċipji demokratiċi u l-istat tad-dritt, u l-governanza tajba bil-għan li jinkiseb l-iżvilupp fit-tul u l-integrazzjoni ekonomika fl-ekonomija globali; hija tal-fehma, madankollu, li l-arranġament attwali għandhu jiġi mfassal għal kwistjonijiet fejn is-sħubija jista' jkollha valur miżjud; Tenfasizza li l-istorja tas-sħubija AKP-UE uriet li la l-għajnuna u lanqas il-kummerċ biss ma huma biżżejjed għal żvilupp sostenibbli u t-tnaqqis tal-faqar; Hija tal-fehma li, jekk reċiprokament miftiehma u implimentata tajjeb, il-FSE jistgħu joffru lill-pajjiżi tal-AKP aċċess favorevoli u stabbli għas-suq tal-UE sabiex ikunu jistgħu jżidu u jiddiversifikaw l-esportazzjonijiet tagħhom u jsaħħu l-integrazzjoni reġjonali u jiżviluppaw hubs li jkunu ta' benefiċċju għar-reġjuni kollha kemm huma u jiġu integrati b'mod sħiħ fl-ekonomija dinjija b'mod li jappoġġja l-kummerċ ġust u sostenibbli; Tenfasizza l-importanza tal-appoġġ permezz tal-opportunitajiet ta' sħubija pubblika-privata, ekonomiċi u ta' investiment għall-pajjiżi tal-AKP bħalma huma l-enerġija rinnovabbli u l-użu sostenibbli tal-oċeani, inklużi riżorsi rikki tas-sajd u l-akkwakultura; Tenfasizza li huwa essenzjali li jinżamm djalogu xieraq fil-livelli kollha sabiex isir użu sħiħ mill-Ftehim ta' Cotonou; Jiddispjaċiha li, minkejja talbiet mill-Parlament Ewropew biex tagħmel dan, l-UE ma estendietx id-data finali tar-Regolament dwar l-Aċċess għas-Suq lil hinn mill-1 ta' Ottubru 2014; Tħeġġeġ lill-partijiet kollha jirratifikaw il-Ftehim għall-Faċilitazzjoni tal-Kummerċ, dan qabel l-għaxar Konferenza Ministerjali tad-WTO f'Nairobi, sabiex jibbenefikaw bis-sħiħ minn modernizzazzjoni u riformi doganali tajbin, l-iskambju ta' għarfien u ta' prattiki tajbin f'dak li jirrigwarda l-kooperazzjoni doganali, u biex ikun hemm l-aħjar użu tal-fondi u l-istrumenti fi ħdan il-qafas eżistenti; Tfakkar lill-UE u lill-Istati Membri dwar l-impenn tagħha li timplimenta l-Aġenda tal-Koerenza tal-Politika għall-Iżvilupp tagħha, sabiex iżidu l-koerenza bejn il-politiki kummerċjali, agrikola, tat-tassazzjoni, tat-tibdil fil-klima, tal-investiment, tal-aċċess għall-materja prima u tal-iżvilupp tagħha u b'hekk taġevola t-trasformazzjoni tal-Istati tal-AKP f'ekonomiji awtosostenibbli; Tfakkar li r-rabta bejn il-kummerċ, l-iżvilupp ekonomiku u t-tnaqqis tal-faqar mhijiex waħda awtomatika; tfakkar li l-kummerċ diġà jifforma parti sinifikanti tal-ekonomiji tal-Pajjiżi l-Anqas Żviluppati (LDCs); tinnota, madankollu, li t-tnaqqis fil-faqar f'LDCs għadu lura ferm imqabbel mal-pajjiżi li qed jiżviluppaw inġenerali; għaldaqstant, tinkoraġġixxi lill-Kummissjoni tesplora modi aktar flessibbli biex jinkiseb aċċess asimmetriku għas-suq kompatibbli mad-WTO, fosthom permezz ta' eżenzjonijiet mir-regoli tad-WTO u tkompli turi flessibilità f'diskussjonijiet bejn is-sħab; Tikkunsidra li l-aċċess għas-suq tal-UE għandu jkun abbinat mad-diversifikazzjoni tal-ekonomiji u tal-esportazzjonijiet, u li hemm bżonn li titpoġġa wkoll enfasi fuq il-promozzjoni u t-tisħiħ tal-integrazzjoni Nofsinhar-Nofsinhar u sħubijiet pubbliċi-privati; Tenfasizza l-importanza tad-dispożizzjonijiet dwar l-iżvilupp sostenibbli fil-FSEs u tal-qafas ta' kooperazzjoni futur; (u l-fatt li l-klawżola ta' nuqqas ta' eżekuzzjoni mhix negozjabbli); Tilqa' l-iffirmar tal-FTA Tripartitika tas-Suq Komuni għall-Afrika tal-Lvant u tan-Nofsinhar (COMESA), il-Komunità tal-Afrika tal-Lvant (EAC), u l-Komunità għall-Iżvilupp tan-Nofsinhar tal-Afrika (SADC) u t-tnedija tan-negozjati dwar iż-Żona ta' Kummerċ Ħieles Kontinentali (CFTA) fl-Afrika; tistieden lill-UE tiffaċilita, anke permezz ta' għajnuna fil-qafas tal-Ftehim tal-Faċilitazzjoni tal-Kummerċ tad-WTO, il-proċessi ta' integrazzjoni reġjonali ulterjuri bħas-CFTA; Tistieden lill-UE u l-AKP biex jiżguraw li l-FSE u l-qafas futur AKP-UE jibqa' jkollhom dispożizzjonijiet konkreti dwar l-iżvilupp u d-drittijiet tal-bniedem u tistieden lis-sħab AKP-UE biex jirrispettaw l-istandards ambjentali u tax-xogħol, biex jiżguraw l-użu sostenibbli tar-riżorsi u biex jippromwovu r-Responsabbiltà Soċjali tal-Kumpaniji (CSR); tħeġġeġ is-sħab tal-FSE jużaw ir-ritmu tagħhom bħala katalizzatur għall-iżvilupp sostnut u sostenibbli; Tenfasizza li l-Għajnuna Uffiċjali għall-Iżvilupp (ODA) kif definita fl-aġenda ta' wara l-2015 u fil-programm ta' finanzjament tal-iżvilupp ta' Addis Ababa tan-NU, tibqa' kruċjali għall-Istati AKP, b'mod partikolari għal Pajjiżi l-Anqas Żviluppati (LDC); tinnota l-impenn tal-UE li tipprovdi assistenza għall-iżvilupp tal-pajjiżi tal-AKP; tistieden lill-Unjoni Ewropea u lill-Istati Membri tagħha jipprovdu għajnuna fil-forma ta' għotjiet u self inkluż l-użu tal-"mekkaniżmu ta' kkombinar", sabiex ma jiżdiedx il-piż tad-dejn; jiddispjaċiha li ħafna Stati Membri tal-UE ma laħqux il-mira ta' 0,7 % tal-Introjtu Nazzjonali Gross (ING) fl-Għajnuna Uffiċjali għall-Iżvilupp (ODA) sal-2015; tiddeplora l-fatt li ċerti Stati Membri, bħall-Finlandja, id-Danimarka, il-Lussemburgu u Franza, naqqsu s-sehem tagħhom ta' għajnuna għall-iżvilupp; tistieden lis-sħab kollha biex jonoraw l-impenji tagħhom bis-sħiħ; Tfakkar li l-objettivi ta' żvilupp wara Cotonou għandhom jikkunsidraw kif il-kummerċ jaffettwa lin-nisa u l-irġiel b'mod differenti, prinċipalment fil-pajjiżi tal-AKP, u joffru miżura xierqa sabiex jitnaqqas kwalunkwe impatt negattiv possibbli; Tirrikonoxxi l-importanza tal-FEŻ bħala l-istrument ċentrali għall-kooperazzjoni għall-iżvilupp mal-pajjiżi tal-AKP u l-valur ta' xi wħud mill-karatteristiċi distintivi tagħha bħalma huma l-għoti ta' sehem kbir ta' għajnuna lil-LDCs, u kooperazzjoni fit-tfassil ta' dokument ta' programmazzjoni nazzjonali; tenfasizza l-importanza tal-prevedibilità tar-riżorsi kif ukoll tal-flessibilità u l-effikaċja fl-implimentazzjoni tiegħu; Tinnota bi tħassib li l-għajnuna tal-UE biex jiġu ffinanzjati l-kostijiet ta' aġġustament għall-FSE mhijiex għajnuna ġdida u addizzjonali iżda ġejja minn fondi eżistenti fl-ambitu tal-FEŻ, li b'hekk tiġi askaptu ta' dħul alternattivament allokat għal servizzi tas-saħħa, l-edukazzjoni u l-protezzjoni soċjali; Tinnota li l-ODA hija biss waħda mis-sorsi disponibbli ta' finanzjament għall-iżvilupp; tħeġġeġ lill-Istati tal-AKP u lill-Istati Membri tal-UE biex jesploraw modi konkreti oħra biex jimmobilizzaw il-fondi meħtieġa, inkluż permezz ta' involviment akbar tas-settur privat fil-kummerċ u l-investiment orjentat lejn l-iżvilupp, it-tisħiħ tal-kapaċitajiet fiskali u l-mobilizzazzjoni tar-riżorsi nazzjonali u l-istabbiliment ta' ambjent favorevoli għall-iżvilupp internazzjonali permezz tal-ġlieda kontra l-evażjoni tat-taxxa, l-evitar tat-taxxa u l-flussi finanzjarji illeċiti; tenfasizza li riżorsi skarsi ta' għajnuna pubblika għandhom jappoġġjaw l-investiment pubbliku fil-pajjiżi ospitanti, li mhumiex neċessarjament mistennija jkollhom rendiment minn qligħ finanzjarju fi żmien qasir jew medju; Tfakkar bl-istess mod li l-investiment privat ma għandux ikun sostitut għall-ODA, filwaqt li s-sħubijiet pubbliċi-privati ffinanzjati permezz ta' mekkaniżmi ta' finanzjament imħallat għandhom, fiċ-ċirkostanzi kollha, ikunu allinjati mal-pjan ta' żvilupp nazzjonali tal-pajjiż ospitanti u jkunu suġġetti għal qafas regolatorju sod dwar il-finanzjament responsabbli, inkluż dwar l-irkupru tal-ispejjeż u d-distribuzzjoni tal-benefiċċji; Tenfasizza li l-SDGs għandhom jistimulaw l-istabbiliment ta' forom ġodda u kreattivi ta' kooperazzjoni AKP-UE, li huma appoġġjati mill-UE fil-pajjiżi terzi l-oħra u huma maħsuba biex inaqqsu l-isfruttament attwali tar-riżorsi naturali u l-promozzjoni tal-iżvilupp ekonomiku, soċjali u ambjentali permezz ta' użu xieraq ta' sorsi rinnovabbli u tal-investiment ta' tali sorsi; tfakkar fl-importanza tal-kontribut għas-suċċess tal-Konferenza tan-Nazzjonijiet Uniti dwar it-Tibdil fil-Klima (COP 21) f'Pariġi fl-2015, sabiex il-pajjiżi tal-AKP ikunu megħjuna biex jiddekarbonizzaw l-ekonomiji tagħhom, li huma kompletament dipendenti mill-użu ta' karburanti fossili; Tinnota li kooperazzjoni futura u komprensiva AKP-UE għandha tkun mibnija fuq approċċi kollaborattivi, metodi kreattivi u responsabbli u interventi innovattivi, u li tippermetti li l-AKP jkunu aktar effikaċi u viżibbli, billi jiġu kkunsidrati l-ispeċifiċitajiet nazzjonali u reġjonali u l-involviment tal-partijiet interessati kollha fin-negozjati tal-FSE u fil-proċessi ta' implimentazzjoni biex jiġi żgurat li jkun hemm sjieda lokali kif ukoll koerenza u segwitu effikaċi fil-politika sussegwenti; Tenfasizza l-importanza li jitqiesu t-talbiet tas-soċjetajiet ċivili rispettivi tul l-implimentazzjoni kollha tal-FSE u t-tħejjija tal-qafas wara Cotonou; Tqis li d-diskussjoni dwar x'se jiġri wara li jiskadi Cotonou se tkun okkażjoni biex jiġu analizzati bir-reqqa kemm is-suċċessi u kif ukoll il-fallimenti tal-ftehim attwali f'termini tal-iżvilupp soċjoekonomiku sostenibbli tal-pajjiżi tal-AKP; tenfasizza l-bżonn li jkun hemm kapitolu b'saħħtu dwar l-iżvilupp sostenibbli fl-istrateġija kummerċjali UE-AKP tal-futur u proċeduri ta' konsultazzjoni trasparenti; Hija mħassba ħafna bir-rapporti li juru differenzi kbar bejn il-fondi allokati lill-pajjiżi tal-AKP permezz tal-FEŻ u l-ħlasijiet effettivi tagħhom; tistieden lill-Kummissjoni ssaħħaħ it-trasparenza, il-monitoraġġ u l-effiċjenza tal-għajnuna, u tiżgura li l-għajnuna għall-iżvilupp tasal għand dawk li l-aktar għandhom bżonnha; barra minn hekk tistieden lill-Kummissjoni tissorvelja mill-qrib din il-kwistjoni u tipproduċi rapporti dettaljati dwar l-infiq u l-allokazzjonijiet relatati mal-għajnuna u dan fuq bażi regolari; Tistieden lill-Kummissjoni tappoġġja l-pajjiżi li qed jiżviluppaw tal-AKP fl-isforzi tagħhom biex jippromwovu kompetizzjoni ġusta u biex jistabbilixxu qafas leġiżlattiv regolatorju u domestiku xieraq f'kooperazzjoni mal-inizjattivi tal-Konferenza tan-Nazzjonijiet Uniti dwar il-Kummerċ u l-Iżvilupp (UNCTAD), l-Organizzazzjoni għall-Kooperazzjoni u l-Iżvilupp Ekonomiċi (OECD) u n-Netwerk Internazzjonali dwar il-Kompetizzjoni (ICN) bħala għodda strateġika biex jiżdied il-kummerċ, jitrawwem it-tkabbir u jitjieb il-benesseri soċjali; Tenfasizza li fi kwalunkwe sħubija futura AKP-UE għandu jiġi żgurat li l-ebda pajjiż tal-AKP ma jitħalla jmur għall-agħar, u li t-tnaqqis tal-faqar, l-iżvilupp sostenibbli u l-ħolqien tal-impjiegi jitpoġġew fil-qalba ta' tali sħubija; Tenfasizza li l-ħolqien ta' impjiegi, partikolarment impjiegi ekoloġiċi u dawk marbuta mal-ekonomija ċirkolari, se jiffurmaw il-qalba ta' relazzjonijiet ekonomiċi futuri bejn l-UE u l-AKP; tirrikonoxxi għaldaqstant ir-rwol strateġiku tas-setturi tal-agrikoltura u tat-trobbija tal-bhejjem, li huwa affettwat minn sfidi maġġuri bħalma huma t-tibdil fil-klima, l-instabbiltà fil-prezzijiet u l-konformità mal-istandards tas-sikurezza fil-produzzjoni, u li jimpjega l-maġġoranza tal-popolazzjoni tal-AKP u li jeħtieġ li jingħata attenzjoni speċifika; Tagħti istruzzjonijiet lill-Ko-presidenti tagħha biex jibagħtu din ir-riżoluzzjoni lill-Kunsill tal-Ministri AKP-UE, lill-Parlament Ewropew, lill-Kummissjoni Ewropea, lill-Kunsill Ewropew, lill-Unjoni Afrikana, lill-Parlament Pan-Afrikan, lill-parlamenti reġjonali u nazzjonali u lill-organizzazzjonijiet reġjonali relatati mal-pajjiżi tal-AKP, u lill-Bank Ewropew tal-Investiment (BEI). li ltaqgħet fi Brussell (il-Belġju) bejn is-7 u d-9 ta' Diċembru 2015, wara li kkunsidrat l-Artikolu 18(1) tar-Regoli ta' Proċedura tagħha, wara li kkunsidrat l-Aġenda 2030 għall-Iżvilupp Sostenibbli, inkluż l-Għanijiet ta' Żvilupp Sostenibbli, adottata fil-25 ta' Settembru 2015 fis-Summit tan-NU dwar l-Iżvilupp Sostenibbli fi New York, l-Istati Uniti tal-Amerika, wara li kkunsidrat id-dokument ta' eżitu tat-tielet Konferenza Internazzjonali tan-NU dwar il-Finanzjament għall-Iżvilupp li saret bejn it-13 u s-16 ta' Lulju 2015 f'Addis Ababa, wara li kkunsidrat ir-riżoluzzjoni tal-Parlament Ewropew tas-26 ta' Ottubru 2015 dwar it-tagħlimiet fit-tul tal-kriżi tal-Ebola, wara li kkunsidrat il-Konklużjonijiet u r-Rakkomandazzjonijiet ta' Brussell dwar is-Saħħa fil-kuntest tal-Aġenda għall-Iżvilupp wara l-2015 fl-Istati AKP adottati mit-2 Laqgħa tal-Ministri tas-Saħħa tal-AKP li saret fil-25-26 ta' Frar 2015 fi Brussell, il-Belġju, wara li kkunsidrat il-Faċilità ta' Investiment tal-Fond Ewropew għall-Iżvilupp u l-appoġġ offrut mill-Bank Ewropew għall-Investiment (BEI) lill-pajjiżi tal-AKP, wara li kkunsidrat il-Ftehim tal-Awtorità Kompetenti Multilaterali tal-Organizzazzjoni għall-Kooperazzjoni u l-Iżvilupp Ekonomiċi (OECD) ffirmat fid-29 ta' Ottubru 2014 dwar it-trasferiment awtomatiku tal-informazzjoni fi kwistjonijiet ta' taxxa, wara li kkunsidrat ir-rapport tal-Organizzazzjoni tal-Ikel u l-Agrikoltura (FAO) bit-titolu "Il-marka tal-ħela tal-ikel – Impatti fuq ir-riżorsi naturali" ippubblikat fl-2013, billi l-OECD tistma li l-industrija finanzjarja globali tammonta għal bejn 12 % u 19 % tal-ekonomija globali totali u li s-suq tal-muniti barranin ta' kuljum għandu medja ta' USD 5,5 triljun fil-preżent u huwa proġettat li jilħaq is-USD 7,8 triljun kuljum sal-2019; billi d-daqs totali tas-suq globali tat-titoli ta' dejn huwa USD 78 triljun, u l-valur gross tas-suq tal-kuntratti ta' derivattivi pendenti huwa USD 20,9 triljun, b'valur nozzjonali ta' USD 630 triljun; billi d-diżastri tas-saħħa joħolqu sfidi soċjali u ekonomiċi serji għall-pajjiżi affettwati; billi t-tifqigħa tal-Ebola kellha impatt devastanti fuq l-ekonomiji tal-Guinea, il-Liberja u s-Sierra Leone u kaxkret lill-pajjiżi iżjed 'l isfel fir-reċessjoni; billi l-istudji mill-Fond Monetarju Internazzjonali (FMI) u l-Bank għall-Ħlasijiet Internazzjonali juru li l-livell tal-iżvilupp finanzjarju huwa tajjeb biss sa ċertu punt, u li meta jinqabeż jista' jirrestrinġi u jrażżan it-tkabbir ekonomiku ġenerali f'setturi oħra bħall-agrikoltura, u li settur finanzjarju li qed jikber malajr huwa ta' detriment għat-tkabbir aggregat fil-produttività; billi l-avvanzi teknoloġiċi fl-industrija finanzjarja u ċ-ċaqliqa għal sistemi tan-negozju ċentralizzati wasslu biex isir iżjed diffiċli li jinħbew it-tranżazzjonijiet; billi 51 membru tal-OECD u tal-G20 ffirmaw Ftehim Multilaterali tal-Awtoritajiet Kompetenti f'Berlin fid-29 ta' Ottubru 2014 li jimplimenta l-iskambju awtomatiku tal-informazzjoni finanzjarja fi kwistjonijiet ta' taxxa sabiex titjieb it-trasparenza fiskali; billi huwa stmat li 60 miljun razzett fil-pajjiżi tal-AKP jiġġeneraw terz tal-PDG tagħhom; billi minn dawn, 50 miljun huma rziezet żgħar, tal-familja li jaħdmu bħala medja fuq inqas minn 2 ettari ta' art, b'madwar 80 % tal-popolazzjoni taħdem fl-agrikoltura; billi n-nutrizzjoni fqira hija l-kawża tal-imwiet ta' 3,1 miljun tifel u tifla kull sena; billi globalment, madwar erba' biljun tunnellata ta' ikel jiġu prodotti kull sena, li minnhom jinħela terz, prinċipalment minħabba prattiki ħżiena fil-ħsad, il-ħżin u t-trasport; billi l-FAO tistma li fil-pajjiżi tal-AKP fl-2009, 23 % tal-ikel kollu prodott – jew madwar 545 Kcal/capita/jum – intilef jew inħela; billi l-pajjiżi li qed jiżviluppaw jeħtieġu l-ispazju tal-politika biex jipproteġu l-industriji żgħar mill-kompetizzjoni, kif ukoll riżorsi fiskali u għajnuna teknika biex titmexxa d-diversifikazzjoni ekonomika; billi l-SMEs u l-mikrointrapriżi huma s-sinsla tal-ekonomiji madwar id-dinja, huma parti fundamentali mill-ekonomija tal-pajjiżi li qed jiżviluppaw u, flimkien mas-setturi pubbliċi li jaħdmu tajjeb, huma fattur ewlieni biex jiżdied it-tkabbir ekonomiku, soċjali u kulturali; billi dawn l-SMEs jiffaċċjaw aċċess ristrett għall-kapital, b'mod partikolari dawk fis-sjieda ta' gruppi ta' minoranza jew ta' nisa, bi kważi nofs l-SMEs kollha fil-pajjiżi li qed jiżviluppaw jirrapportaw li l-aċċess ristrett għall-finanzjament huwa limitazzjoni prinċipali u li huma jiffaċċjaw nuqqas stmat ta' madwar EUR 200 biljun fil-finanzjament kull sena; billi s-sistemi tat-taxxa inadegwati jistgħu jiddiskriminaw kontra l-SMEs u n-negozji tal-familja b'vantaġġ għall-kumpaniji multinazzjonali u jdgħajfu s-settur pubbliku fil-pajjiżi li qed jiżviluppaw; billi objettiv ewlieni tal-politika tal-UE għall-iżvilupp kif ukoll għal dawk li jfasslu l-politika fil-pajjiżi tal-AKP infushom għandu jkun it-tisħiħ tal-istrutturi eżistenti tas-sistema tat-taxxa tal-pajjiżi tal-AKP u li jinħolqu oħrajn ġodda li jqisu s-sitwazzjoni reali – mhux biss ekonomika imma wkoll soċjali – tal-pajjiżi li fihom jiġu implimentati, b'enfasi fuq il-ġlieda kontra l-evażjoni u l-evitar tat-taxxa kif ukoll il-flussi finanzjarji illeċiti u l-protezzjoni u l-promozzjoni ta' SMEs tal-familja u mikrointrapriżi; billi l-kumpaniji multinazzjonali użaw lill-pajjiżi li qed jiżviluppaw biex jiġġeneraw profitti kbar mingħajr ma japplikaw l-istandards li jinsistu fuqhom fil-pajjiżi ta' oriġini tagħhom u użaw is-saħħa kummerċjali tagħhom biex jisfurzaw lill-awtoritajiet ospitanti u naqsu milli jnaddfu wara l-attivitajiet tagħhom; billi l-epidemija tal-virus tal-Ebola faqqgħet fl-Afrika tal-Punent f'Diċembru 2013, u infettat 28 000 persuna u qatlet 11 000; billi r-rispons internazzjonali għall-epidemija kien bil-mod u kien biss fit-8 ta' Awwissu 2014 li l-Organizzazzjoni Dinjija tas-Saħħa (WHO) ddikjarat emerġenza tas-saħħa pubblika ta' tħassib internazzjonali; billi huwa imperattiv għall-pajjiżi rispettivi tal-AKP li jibnu sistema tas-saħħa effiċjenti li tipprovdi lill-popolazzjoni kollha b'aċċess għal servizzi ta' kwalità tajba, ħaddiema fis-settur tas-saħħa, mediċini u teknoloġiji, u li tkun appoġġjata minn sistema ta' finanzjament li tipproteġi lin-nies minn tbatija finanzjarja u faqar minħabba l-ispejjeż għall-kura tas-saħħa; billi f'għadd kbir ta' pajjiżi Afrikani s-sistemi ta' saħħa u edukazzjoni marru għall-agħar bil-Programmi ta' Aġġustament Strutturali imposti mill-FMI u mill-Bank Dinji, li rrikjedew qtugħ baġitarju fis-settur pubbliku; billi, minħabba s-sottożvilupp soċjoekonomiku fil-pajjiżi tal-AKP, ftit isir biex titjieb il-prevenzjoni tar-riskji għas-saħħa, tiżdied is-sensibilizzazzjoni dwar ir-riskji għas-saħħa u jinbnew ċentri ta' emerġenza suffiċjenti, b'mod speċjali f'żoni remoti; billi l-edukazzjoni hija impossibbli mingħajr il-libertà u l-ebda progress fil-qasam tal-edukazzjoni u t-taħriġ ma huwa possibbli jekk ma jitwaqqfux iċ-ċensura u ċ-ċaħda għal aċċess liberu għall-informazzjoni; billi fl-Istati AKP hemm nuqqas ta' settur privat b'saħħtu, dinamiku, kompetittiv u kunfidenti fih innifsu, iggwidat minn għarfien u ħiliet moderni, li jista' jkollu rwol deċiżiv fl-ekonomija; billi l-SMEs u n-negozji tal-familja huma neqsin mill-appoġġ neċessarju u l-attenzjoni xierqa; billi fl-Istati AKP hemm nuqqas ta' ekonomija b'saħħitha, indipendenti u parteċipatorja ta' benefiċċju għal kulħadd, b'distribuzzjoni ekwitabbli tal-ġid tan-nazzjon permezz tal-baġit tal-Istat, u l-użu responsabbli tar-riżorsi naturali; billi l-edukazzjoni b'mod partikolari hija strumentali għall-qerda tal-faqar, it-trasformazzjoni soċjokulturali, it-titjib tat-tkabbir ekonomiku, u finalment it-titjib tas-saħħa, il-kundizzjonijiet tal-għajxien u l-istili ta' ħajja tal-maġġoranza tan-nies; billi l-istabbiltà politika bħala riżultat tal-paċi u s-sigurtà hija l-kundizzjoni primarja għat-titjib tas-sitwazzjoni ekonomika u soċjali kif ukoll il-prevenzjoni ta' mard epidemiku u diżastri tas-saħħa; Tfakkar li ħafna mid-79 pajjiż tal-AKP kellhom relazzjoni storika twila mal-pajjiżi tal-UE u għalhekk l-UE għandha tagħti konsiderazzjoni speċjali għall-kooperazzjoni tagħha mal-pajjiżi tal-AKP; li l-UE u l-AKP jikkonsistu f'106 stati b'popolazzjoni totali ta' iżjed minn 1,4 biljun persuna; li l-UE, filwaqt li hija sinjura u żviluppata tajjeb, għandha rata ta' tkabbir ta' inqas minn 2 % fis-sena; li l-AKP qed tikber b'rata iżjed mgħaġġla; u li l-UE u l-AKP ikkombinati huma forza ekonomika globali li tista' tikkompeti fuq livell dinji; Tipproponi l-istabbiliment ta' fond, li jirċievi nofs id-dħul mir-riċevuti tat-taxxa fuq it-tranżazzjonijiet finanzjarji, li għandu jintuża b'mod esklussiv għall-benefiċċju ta' pajjiżi tal-AKP bi dħul baxx; temmen li proporzjon sinifikanti jista' jiġi applikat għall-mikrofinanzjament ta' infrastruttura ta' SMEs u negozji tal-familja vibranti f'dawk il-pajjiżi, u li l-finanzjament għandu jmur ukoll għas-saħħa, l-edukazzjoni, it-trasport u l-infrastruttura tal-enerġija biex iwieġbu b'mod iżjed effikaċi għad-diżastri tas-saħħa bħat-tifqigħa tal-Ebola kif ukoll jimminimizzaw il-flussi tal-migrazzjoni taż-żgħażagħ li jirriżultaw fl-eżodu ta' mħuħ tal-kapaċità tar-riżorsi umani ferm meħtieġa; tistieden lill-pajjiżi tal-AKP jindirizzaw il-korruzzjoni, isaħħu s-sistemi tat-taxxa tagħhom u, b'kooperazzjoni mill-qrib mal-UE, jindirizzaw il-flussi finanzjarji illeċiti; temmen li l-ħelsien mid-dejn jista' jiġi applikat għal dawk il-pajjiżi tal-AKP li għandhom diffikultà biex iħallsu lura d-djun tagħhom minħabba l-faqar; Tinnota li, f'ħafna pajjiżi tal-AKP, l-evażjoni tat-taxxa hija problema kbira li tikkawża telf ta' biljuni ta' euro mill-baġits pubbliċi; Tfakkar li l-farms immexxija minn familji, li huwa l-iżjed mudell agrikolu komuni madwar id-dinja, għandhom rwol ewlieni fit-twettiq tal-SDGs: jikkontribwixxu b'mod sostanzjali għas-sigurtà alimentari, għall-ġlieda kontra l-erożjoni tal-ħamrija u t-telf tal-bijodiversità, u għall-mitigazzjoni tat-tibdil fil-klima, filwaqt li joħolqu l-impjiegi; tenfasizza li l-UE għandha għalhekk tippromwovi l-agrikoltura sostenibbli madwar id-dinja bħala mezz kif tiġi żgurata s-sigurtà alimentari u ħajja diċenti u dħul ġust għall-bdiewa; tfakkar fir-responsabbiltà tal-UE li tagħti eżempju b'mod domestiku, billi tintegra bis-sħiħ it-tħassib soċjali u ambjentali fil-produzzjoni agrikola u ssaħħaħ l-iżvilupp rurali għall-benefiċċju tal-komunitajiet lokali; b'mod partikolari, tħeġġeġ lill-UE timpenja ruħha, f'konformità mar-rakkomandazzjonijiet tar-Rapporteur Speċjali tan-NU dwar id-Dritt għall-Ikel, għal ċaqliq fundamentali lejn l-agroekoloġija bħala mod kif titjieb ir-reżiljenza u s-sostenibbiltà tas-sistemi alimentari; Tistieden lill-UE toħloq programm ta' finanzjament (DEVETAX 2030) biex b'mod speċifiku tgħin l-istabbiliment ta' strutturi tat-taxxa f'ekonomiji ta' swieq emerġenti u biex tgħin lill-pajjiżi li qed jiżviluppaw joħolqu uffiċċji reġjonali ġodda tal-awtorità tat-taxxa sas-sena 2030; Temmen, barra minn hekk, li l-appoġġ finanzjarju jista' jiġi allokat ukoll għal forom ta' appoġġ attiv, bħal dħul minimu għal persuni li jgħixu fi stat ta' faqar u esklużjoni soċjali, u li r-rakkomandabbiltà li jiżdied il-finanzjament kollettiv sabiex jiġi promoss l-ispirtu intraprenditorjali, b'mod speċjali fost iż-żgħażagħ, tista' tiġi eżaminata; Tistieden lill-banek tal-iżvilupp, inkluż il-BEI, f'kooperazzjoni mal-gvernijiet benefiċjarji tal-AKP, biex jipproponu faċilità ta' mikrokreditu biex jissussidjaw is-self lill-farms immexxija minn familji permezz ta' mikrokrediti biex itejbu l-produttività tagħhom u jnaqqsu l-ħela tal-ikel; tenfasizza li l-mikrofinanzjament jikkontribwixxi għal kundizzjonijiet tax-xogħol aħjar għan-nisa; tistieden lill-gvernijiet tal-AKP jiffaċilitaw u jappoġġjaw il-ħolqien ta' organizzazzjonijiet tal-bdiewa, inkluż kooperattivi; tesprimi t-tħassib tagħha li kemm il-ħtif tal-art kif ukoll l-agroindustriji fuq skala kbira jistgħu jkunu theddida għall-popolazzjonijiet lokali, għaliex dawn jistgħu jwasslu għal sfruttament żejjed fuq terminu qasir tal-art li iżjed tard tiġi abbandunata; Tinnota li iżjed minn 40 % tal-popolazzjoni tad-dinja għadha nieqsa mill-ilma fil-pajpijiet għad-djar tagħha; tinnota li 1,5 miljun mewta fis-sena huma kkawżati mill-kontaminazzjoni tal-ilma, u li l-ilma rurali li huwa l-iżjed fir-riskju ta' kontaminazzjoni jista' jsir sikur għax-xorb bi spiża żgħira billi jitħaffru boreholes u jintużaw il-pilloli tal-kloru; tqis li l-SMEs huma ferm iżjed moderati fil-konsum tagħhom tal-ilma minn kumpaniji kbar jew multinazzjonali; tħeġġeġ lill-pajjiżi tal-AKP jimmultaw lil min iniġġes biex jiġġieldu t-tniġġis tal-ilma; Tinkoraġġixxi l-użu tal-programmi ta' investiment għan-negozji tal-familja permezz ta' kreditu affordabbli u stabbli; tenfasizza r-rwol importanti u pożittiv li n-nisa għandhom fin-negozji tal-familja; Tistieden lill-gvernijiet joħolqu kundizzjonijiet li jwasslu għall-iżvilupp ekonomiku u jfasslu strateġiji u politiki xierqa sabiex jistimulaw l-iżvilupp tas-settur privat b'mod ġenerali u b'mod partikolari l-SMEs u n-negozji tal-familja; Titlob għad-dritt tal-popli kollha li jkollhom is-sovranità tal-ikel garantita; Tfakkar li l-globalizzazzjoni affettwat il-kapaċità ta' pajjiżi li jiġġeneraw dħul tal-gvern domestiku u li jagħżlu l-istruttura tat-taxxa tagħhom; tinnota li ż-żieda fil-mobbiltà tal-kapital, ikkombinata mal-użu mifrux tar-rifuġji fiskali, bidlet bil-kbir il-kundizzjonijiet għall-intaxxar tad-dħul u l-ġid, biex b'hekk ġiet affettwata l-ekwità tas-sistema tat-taxxa; f'dan l-isfond, tinsisti li l-mobilizzazzjoni effikaċi tar-riżorsi domestiċi u t-tisħiħ tas-sistemi tat-taxxa se jkunu fattur indispensabbli għat-titjib tal-kundizzjonijiet ekonomiċi u soċjali fil-pajjiżi li qed jiżviluppaw, eż. permezz ta' iżjed appoġġ għall-SMEs; għal dak il-għan, tistieden lill-UE ttejjeb l-għajnuna finanzjarja u teknika tagħha fil-pajjiżi li qed jiżviluppaw; Tinnota li, filwaqt li kien hemm tnaqqis sostanzjali fir-rata ta' mwiet tat-tfal sa mill-1990, l-aħħar ċifri tal-Unicef jistmaw li kull sena, 6,3 miljun tifel u tifla taħt il-ħames snin imutu minn kawżi li fil-biċċa l-kbira tagħhom jistgħu jiġu evitati; li tliet kwarti minn dawn l-imwiet huma kkawżati mill-pulmonite, id-dijarea, il-malarja u kundizzjonijiet tat-twelid bħall-asfissija u infezzjonijiet, li għalihom hemm trattamenti kosteffikaċi magħrufa; li l-fqar huma l-iżjed affettwati, u jiffaċċjaw kemm piż ogħla tal-mard b'mod sproporzjonat u diffikultajiet akbar fl-aċċess għall-kura tas-saħħa; li t-titjib fis-saħħa tat-tfal jeħtieġ approċċ komprensiv u integrat, li jindirizza fatturi multipli flimkien, inkluż id-disponibbiltà ta' servizzi tas-saħħa essenzjali, l-aċċess għall-ilma nadif, is-sanità u l-iġjene, in-nutrizzjoni u l-edukazzjoni; Titlob għat-tmiem tal-ħtif tal-art u għall-formulazzjoni ta' politiki li jiżguraw li l-bdiewa jkollhom aċċess għall-art, l-ilma u ż-żerriegħa; Tinnota li għad hemm 140 000 mewt tat-tfal fis-sena minħabba l-ħożba, anke jekk il-marda tista' tiġi evitata b'doża doppja ta' vaċċin mhux għoli; tħeġġeġ lill-komunità internazzjonali tkompli bil-kampanja tagħha għall-eliminazzjoni tal-ħożba; Titlob għal politiki li jiżviluppaw il-farms fuq skala żgħira u mmexxija minn familji biex ifornu s-swieq lokali u reġjonali; Tistieden lill-gvernijiet nazzjonali, lill-Unjoni Afrikana u lill-UE joħolqu u jimplimentaw programmi ta' qafas speċifiċi għas-saħħa pubblika – fuq livell lokali, reġjonali, nazzjonali u internazzjonali – biex jenfasizzaw in-natura preventiva u sostenibbli tas-sistemi tal-kura tas-saħħa; Tqis li huma meħtieġa politiki biex jappoġġjaw u jiżviluppaw is-sajd artiġjanali u fuq skala żgħira; Tistieden lill-UE tappoġġja u tippromwovi l-edukazzjoni medika interna fil-pajjiżi tal-AKP biex twaqqaf l-eżodu ta' mħuħ u żżid in-numru ta' professjonisti fis-sistemi tal-kura tas-saħħa tagħhom, inkluż il-pedjatriċi, id-dermatoloġisti, l-ispeċjalisti tal-għajnejn u l-ispeċjalisti tal-mard tropikali kif ukoll il-qwiebel u l-kirurgi; Jenfasizza li d-djalogu soċjali huwa essenzjali biex jiġi żgurat li s-settur privat jinvolvi ruħu b'mod effettiv fl-iżvilupp; tinsisti fuq ir-responsabbiltà tal-pajjiżi li qed jiżviluppaw biex jappoġġjaw id-djalogu soċjali bejn l-impjegaturi tas-settur privat, il-ħaddiema u l-gvernijiet nazzjonali bħala mod kif titjieb il-governanza tajba u l-istabbiltà tal-istat; b'mod partikolari, tistieden lill-pajjiżi li qed jiżviluppaw jiżguraw li d-djalogu soċjali jiġi estiż għaż-Żoni tal-Ipproċessar tal-Esportazzjoni u għar-raggruppamenti industrijali; Tqis li r-rispons internazzjonali għall-epidemija tal-Ebola kien insuffiċjenti u wera nuqqas ta' tħejjija fl-immaniġġjar ta' epidemiji u pandemiċi; titlob li jiġi stabbilit tim Ewropew permanenti ta' azzjoni urġenti li jkun fih esperti, personal ta' appoġġ fil-laboratorju, epidemjologi u infrastruttura loġistika, inklużi laboratorji mobbli, li jista' jintuża mill-aktar fis possibbli; b'mod aktar ġenerali, hija tal-fehma li l-bini ta' sistema tas-saħħa reżiljenti fit-tul tirrikjedi, inter alia, (i) investiment ta' riżorsi fis-servizzi bażiċi tas-saħħa pubblika, (ii) l-iżgurar ta' kura sigura u ta' kwalità b'żieda adegwata fir-riżorsi għat-taħriġ, superviżjoni u ħlas għall-ħaddiema fis-settur tas-saħħa u bl-għoti ta' aċċess għal mediċini siguri, (iii) involviment ta' partijiet interessati u komunitajiet lokali fir-rispons għall-kriżi u fl-ippjanar tal-iżvilupp; tistieden lid-donaturi internazzjonali jżidu l-Għajnuna Uffiċjali għall-Iżvilupp (ODA) lil dawk il-pajjiżi permezz ta' sistemi tal-pajjiżi bħalma hu l-appoġġ baġitarju; Tinnota li l-mudelli eżistenti ta' prattika tajba – pereżempju fil-każ tal-prevenzjoni tal-poljomjelite (jew il-kampanja kontra l-poljomjelite) – jistgħu jservu b'mod ġenerali bħala mudelli għall-iżvilupp ta' strutturi ġodda fil-ġestjoni ta' emerġenzi u diżastri tas-saħħa u tas-settur tas-saħħa inġenerali; Tenfasizza li l-vaċċini huma l-iżjed mod kosteffikaċi biex jiġi evitat u kkontrollat il-mard infettiv bħall-Ebola; tħeġġeġ lill-komunità tar-riċerka u l-iżvilupp tinvesti fl-iżvilupp ta' vaċċini għal mard infettiv li jaffettwa l-iżjed lill-fqar, imma b'kapaċità ta' infezzjoni transkonfinali; Tinkoraġġixxi lill-Istati AKP jdaħħlu fis-seħħ mekkaniżmi għall-prevenzjoni tar-riskji tas-saħħa, inkluż programmi ta' sensibilizzazzjoni u jagħtu prijorità lil żoni remoti u żvantaġġjati fil-kostruzzjoni ta' ċentri tas-saħħa mgħammra bil-manodopera meħtieġa u l-faċilitajiet mediċi; Tqis li huwa meħtieġ li l-politiki għall-prevenzjoni tal-Ebola u mard ieħor ikunu jinkludu l-iżgurar tal-aċċess tal-popolazzjoni għal ikel bnin fi kwantitajiet suffiċjenti, ilma tax-xorb sikur u sanità, kif ukoll it-tisħiħ tas-sistemi tas-saħħa pubblika; Temmen li l-approċċ għall-epidemiji bħall-Ebola għandu jorbot importanza partikolari mal-prevenzjoni tal-infezzjoni; tqis, għalhekk, li t-taħriġ estensiv tal-persunal mediku, tal-infermiera u tal-persunal fil-kura tas-saħħa għandu jkun organizzat, u jinvolvi wkoll id-dinja tal-edukazzjoni, sabiex ikun hemm l-informazzjoni kollha possibbli dwar il-bżonn ta' regoli li jirregolaw is-saħħa u l-imġiba ta' kuljum sabiex jiġi evitat ir-riskju tal-infezzjoni; Tinnota li l-ħela tal-ikel tirriżulta f'telf ta' dħul għall-bdiewa u ħela ta' riżorsi bħall-ilma u l-art fi żmien meta l-popolazzjoni tad-dinja hija mistennija li tiżdied minn 7,3 biljuni fl-2015 għal 9,5 biljuni fl-2050 b'domanda konkomitanti għall-ikel, u li tliet kwarti tal-ħela tal-ikel fil-pajjiżi tal-AKP iseħħ fil-fażijiet tal-produzzjoni, l-immaniġġjar u l-ħżin li jista' jiġi rimedjat b'soluzzjonijiet bi spiża żgħira u bi ftit teknoloġija; jekk il-ħela tal-AKP f'dawn l-istadji titnaqqas għal-livelli Ewropej, il-PDG tal-AKP jiżdied bi 2,6 % fis-sena; Jistieden lill-komunità internazzjonali biex twettaq l-impenji tagħha b'appoġġ għar-rikostruzzjoni soċjali u ekonomika wara l-Ebola fil-pajjiżi l-aktar milquta fil-Punent tal-Afrika (il-Guinea, il-Liberja u Sierra Leone), b'mod partikolari dawk maqbula fil-Konferenza ta' Livell Għoli ta' Brussell "Ebola: Mill-Emerġenza għall-Irkupru" li saret fit-3 ta' Marzu 2015; Tistieden lill-Istati Membri tal-UE jappoġġjaw l-implimentazzjoni tal-programmi ta' taħriġ għall-kura tas-saħħa preventiva, mhux biss b'mod finanzjarju, imma wkoll bil-promozzjoni ta' kultura reali ta' prevenzjoni fil-pajjiżi tal-AKP; Tinnota li l-biċċa l-kbira tan-negozji tal-familja huma SMEs, li dawn itejbu l-istatus soċjoekonomiku tal-familji f'reġjuni sottożviluppati u żoni rurali, u li l-livell tal-profitabbiltà mhuwiex it-tħassib primarju tan-negozji tal-familja; Tinnota li l-SMEs jimpjegaw l-iżjed nies u jħallsu l-iżjed taxxa fil-pajjiżi tal-AKP, jieħdu spinta iżjed qawwija fit-tkabbir minn kumpaniji kbar meta r-rekwiżiti tal-kapital tagħhom jiġu ssodisfati, u b'mod proporzjonali jipprovdu iżjed impjiegi, dħul akbar u dħul ogħla mit-taxxi għall-istess investiment; Titlob għall-iżvilupp ta' sistema tal-edukazzjoni doppja, fejn l-apprendistati f'kumpanija jiġu kkombinati ma' edukazzjoni vokazzjonali f'kulleġġ tekniku biex jipprovdu għarfien tal-ħiliet prattiċi, sabiex il-ħiliet li qed jiġu mgħallma jkunu jistgħu jiġu ttestjati fil-prattika, b'inċentivi għall-kumpaniji, bħal eżenzjonijiet mit-taxxa, li jaċċettaw studenti f'pożizzjonijiet ta' apprendistati mingħajr ma jitnaqqas id-dħul totali mit-taxxi; titlob għall-implimentazzjoni ta' programmi effiċjenti, effikaċi u trasparenti kontra l-korruzzjoni sabiex jiġi evitat l-eżodu ta' mħuħ; Tistieden lill-UE tagħmel il-kooperazzjoni mill-qrib bejn l-SMEs fl-UE u fl-Istati AKP bħala għan ċar tal-politika tar-Responsabbiltà Soċjali Korporattiva; titlob għall-istabbiliment ta' netwerk ta' sħubija UE-AKP biex jiġu stabbiliti skemi pilota selettivi fl-Istati AKP fejn imprendituri żgħażagħ u negozji ġodda jingħataw l-opportunità li jiżviluppaw b'mod professjonali fl-ekonomiji emerġenti u li jikkooperaw mal-istituti jew in-negozji tar-riċerka Ewropej; Tinkoraġġixxi lill-pajjiżi tal-AKP jintegraw il-programmi ta' edukazzjoni u taħriġ tekniku u vokazzjonali fl-istrateġiji tal-iżvilupp tal-ħiliet tagħhom, bl-involviment tal-industrija sabiex jiġi żgurat li, inter alia, l-intraprenditorija tiġi integrata fil-programmi ta' taħriġ ta' kwalità; Titlob għall-iżvilupp ta' sistema tal-edukazzjoni pubblika b'kurrikulu mfassal apposta biex jissodisfa l-bżonnijiet u l-prijoritajiet ta' kull pajjiż; Temmen li huwa neċessarju li tiġi regolata s-sistema tat-traineeships u l-apprendistati sabiex jiġu eliminati l-forom kollha ta' abbuż minn dawn l-istrumenti, billi jiġu assimilati ma' kwalunkwe forma oħra ta' xogħol u jiġu żgurati s-salvagwardji meħtieġa tal-pagi; Tinkoraġġixxi t-tisħiħ ta' spirtu intraprenditorjali sostenibbli fost iż-żgħażagħ fil-pajjiżi tal-AKP, fejn iżjed minn 75 % tal-popolazzjoni għandha taħt il-25 sena, billi tiġi mħeġġa edukazzjoni iżjed orjentata lejn in-negozju fl-iskejjel u bl-istabbiliment ta' sħubiji ma' universitajiet iżjed effiċjenti u programmi ta' skambju tal-Erasmus; titlob għall-introduzzjoni ta' programmi ta' taħriġ u ta' skambju għall-għalliema li jgħinu biex itejbu l-kwalità u l-għoti tal-edukazzjoni fil-pajjiżi tal-AKP; sabiex tinkoraġġixxi l-edukazzjoni fl-iskejjel, tistieden lill-pajjiżi tal-AKP jagħmlu ħilithom b'kull mod biex jiżguraw li t-tfal kollha jkollhom aċċess għal edukazzjoni ta' kwalità mingħajr ħlas, billi jitqiesu b'mod partikolari l-bżonnijiet tal-gruppi tal-popolazzjoni l-iżjed vulnerabbli li jinsabu fir-riskju tal-faqar u l-esklużjoni soċjali; Tħeġġeġ lill-Istati AKP jibnu sistemi ekonomiċi bbażati fuq il-prinċipji tal-ġustizzja soċjali, l-indipendenza, il-parteċipazzjoni pubblika, sistema li primarjament tiddependi fuq l-iżvilupp tar-riżorsi umani u naturali tagħha u l-użu responsabbli tagħha, b'mod li jiggarantixxi żvilupp sostenibbli inklużiv; il-gvernijiet għandhom joħorġu b'politiki li huma favur il-fqar u orjentati lejn ir-riżultati li jinkoraġġixxu l-inizjattiva privata, il-kompetizzjoni u l-investiment, jippromwovu l-akkwist tal-għarfien u l-ħiliet, u jżidu l-produttività, jiżguraw distribuzzjoni ġusta u xierqa tas-servizzi bażiċi kollha u jinkoraġġixxu u jsaħħu l-kooperazzjoni ekonomika internazzjonali u l-investiment; Tħeġġeġ lill-UE u lill-pajjiżi tal-AKP jippromwovu prinċipji kummerċjali etiċi bħala l-bażi tas-swieq internazzjonali futuri u jagħmlu dak kollu possibbli biex jiġġieldu l-korruzzjoni kif ukoll il-flussi finanzjarji illeċiti; tħeġġeġ lill-pajjiżi kollha tal-AKP biex idaħħlu fis-seħħ programmi effikaċi, effiċjenti u trasparenti kontra l-korruzzjoni; tinnota li s-sensibilizzazzjoni etika għandha tiġi mgħallma kemm jista' jkun kmieni u għalhekk tħeġġeġ lill-pajjiżi tal-AKP biex jinkluduha fil-programmi edukattivi tagħhom fil-livelli kollha mill-primarja sal-università; Tfakkar li l-operazzjonijiet ta' finanzjament tal-BEI implimentati permezz tal-garanzija mogħtija mill-UE lill-BEI fil-pajjiżi li qed jiżviluppaw għandu jkollhom bħala l-għan primarju tagħhom it-tnaqqis tal-faqar u, fit-terminu twil, l-eliminazzjoni tiegħu; b'mod partikolari, tenfasizza li l-BEI u l-Istituzzjonijiet Finanzjarji tal-Iżvilupp Ewropej għandhom jikkooperaw biss ma' intermedjarji finanzjarji li ma joperawx f'ċentri finanzjarji offshore, li għandhom sjieda lokali sostanzjali u huma mgħammra biex jimplimentaw approċċ favur l-iżvilupp li jappoġġja l-ispeċifiċità tal-SMEs fil-pajjiżi tal-operazzjoni; Tqis li għandu jkun hemm aċċess ekwitabbli u mingħajr ħlas għal edukazzjoni ta' kwalità fil-livelli kollha fil-pajjiżi li qed jiżviluppaw, b'mod speċjali fil-litteriżmu u l-ħiliet fin-numri; li għandhom jingħataw il-ħiliet intraprenditorjali u b'mod partikolari l-edukazzjoni u taħriġ tekniku u vokazzjonali; li l-użu tat-teknoloġija tal-informazzjoni u tal-komunikazzjoni fit-tagħlim u fl-iżvilupp tal-ħiliet huwa meqjus essenzjali; li l-iskejjel kollha għandu jkollhom aċċess għall-kompjuters u riżorsi adegwati u sors tal-enerġija għall-użu proprju tagħhom; tiżgura li l-materjali tat-tagħlim huma speċifiċi għall-pajjiż u mgħallma fil-lingwi uffiċjali tal-pajjiż; u li għandhom isiru sforzi kbar biex tinkiseb l-ugwaljanza bejn in-nisa u l-irġiel fl-iżvilupp tar-riżorsi umani; Tinnota li, fil-passat, is-self mill-Bank Dinji (WB) lill-pajjiżi tal-AKP kellu tendenza li juża standards li ma kinux jindirizzaw b'mod xieraq il-bżonnijiet speċifiċi ta' dawk il-pajjiżi; tinnota wkoll li xi proġetti tal-WB gawdew minnhom id-donaturi aktar milli l-pajjiżi benefiċjarji; tinnota wkoll li l-pajjiżi li qed jiżviluppaw jinsabu f'riskju li jaqgħu fid-dejn minħabba xi kundizzjonijiet imposti mill-WB, u tinsisti li din il-prattika għandha tispiċċa; Tagħti istruzzjonijiet lill-Ko-Presidenti tagħha biex jibagħtu din ir-riżoluzzjoni lill-Kunsill tal-Ministri AKP-UE, lill-Parlament Ewropew, lill-Kummissjoni Ewropea, lill-Kunsill Ewropew, lill-Bank Dinji u lill-BEI. li ltaqgħet fi Brussell (il-Belġju) bejn is-7 u d-9 ta' Diċembru 2015, wara li kkunsidra l-Artikolu 18(2) tar-Regoli ta' Proċedura tiegħu, wara li kkunsidra ir-riżoluzzjonijiet preċedenti tiegħu, wara li kkunsidrat il-Ftehim rivedut ta' Cotonou, u b'mod speċjali l-Artikolu 13 tiegħu, li abbażi tagħhom iseħħ id-djalogu AKP-UE dwar il-migrazzjoni, wara li kkunsidrat il-Karta Afrikana (Banjul) dwar id-Drittijiet tal-Bniedem u tal-Popli, adottatat mill-Organizzazzjoni tal-Assemblea tal-Unità Afrikana fis-27 ta' Ġunju 1981, wara li kkunsidrat id-Dikjarazzjoni Konġunta tal-Kunsill AKP-UE ta' Ġunju 2010 dwar il-migrazzjoni u l-iżvilupp, wara li kkunsidrat ir-rapport tal-2011-2012 dwar id-djalogu fuq il-migrazzjoni u l-iżvilupp approvat mill-Kunsill tal-Ministri AKP-UE fis-37 sessjoni tiegħu, li sar f'Port Vila fl-14 ta' Ġunju 2012, wara li kkunsidrat il-ħolqien tal-Osservatorju AKP dwar il-Migrazzjoni, wara li kkunsidrat l-Istrateġija Konġunta UE-Afrika, wara li kkunsidrat id-dikjarazzjoni politika ewlenija u l-pjan direzzjonali għall-2014-2017 dwar il-migrazzjoni u l-mobbiltà approvati mill-Kapijiet ta' Stat u ta' Gvern fir-4 Summit UE-Afrika, li sar f'April 2014, wara li kkunsidrat id-Dikjarazzjoni u l-Programm ta' Ruma għall-2015-2017 adottati fir-raba' Konferenza Ministerjali Ewro-Afrikana dwar il-Migrazzjoni u l-Iżvilupp, li saret f'Novembru 2014, wara li kkunsidrat l-Inizjattiva dwar ir-Rotta tal-Migrazzjoni bejn l-UE u l-Qarn tal-Afrika, imnedija fit-28 ta' Novembru 2014, wara li kkunsidrat il-Pjan ta' Azzjoni Reġjonali ta' Saħel għall-2015-2020, adottat mill-Kunsill fl-20 ta' April 2015, wara li kkunsidrat is-Summit UE-Afrika dwar il-Migrazzjoni tal-11 u t-12 ta' Novembru 2015 u l-adozzjoni ta' Dikjarazzjoni Konġunta u Pjan ta' Azzjoni, wara li kkunsidrat id-Djalogu ta' Livell Għoli tan-NU dwar il-Migrazzjoni Internazzjonali u l-Iżvilupp tat-3 ta' Ottubru 2013, u d-Dikjarazzjoni Konġunta tal-UE u l-Istati Membri tagħha u l-pajjiżi tal-AKP dwar l-istess suġġett, wara li kkunsidrat ir-Riżoluzzjoni 2240 tal-Kunsill tas-Sigurtà tan-NU relatata mal-ġlieda kontra l-proliferazzjoni riċenti ta', u t-tqegħid fil-periklu ta' ħajjiet minħabba, traffikar tal-migranti u traffikar ta' persuni fl-ibħra miftuħa tal-Mediterran, wara li kkunsidrat ir-rapporti annwali mfassla mir-Rapporteur Speċjali tan-NU dwar id-drittijiet tal-bniedem tal-migranti, b'mod partikolari dawk ippubblikati f'April 2013 dwar il-ġestjoni tal-fruntieri esterni tal-UE u l-impatt tagħha fuq id-drittijiet tal-bniedem tal-migranti u f'April 2014 dwar l-isfruttament ta' ħaddiema migranti, wara li kkunsidrat l-inizjattiva tal-Baħar Mediterran Ċentrali tal-UNHCR u l-proposti tal-UNHCR biex jindirizzaw il-wasliet attwali u futuri tal-persuni li jfittxu asil, ir-refuġjati u l-migranti fl-Ewropa, wara li kkunsidrat il-Konklużjonijiet tal-Kunsill dwar il-Pjan ta' Azzjoni tal-UE dwar l-Ugwaljanza bejn is-Sessi 2016-2020 tas-26 ta' Ottubru 2015, wara li kkunsidra l-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali, wara li kkunsidra l-Konvenzjoni ta' Ġinevra tal-1951 u l-protokoll addizzjonali tagħha, wara li kkunsidrat id-Dikjarazzjoni Universali tad-Drittijiet tal-Bniedem adottata mill-Assemblea Ġenerali tan-NU fl-10 ta' Diċembru 1948, wara li kkunsidrat ir-riżoluzzjonijiet tal-Parlament Ewropew dwar is-sitwazzjoni tal-migrazzjoni, ir-refuġjati u l-persuni li jfittxu l-asil, b'mod partikolari dawk tas-17 ta' Diċembru 2014, id-29 ta' April 2015 u l-10 ta' Settembru 2015, wara li kkunsidra l-Komunikazzjoni mill-Kummissjoni lill-Parlament Ewropew, lill-Kunsill Ewropew u lill-Kunsill tad-29 ta' Settembru 2015 bit-titolu "Ġestjoni tal-kriżi tar-refuġjati: miżuri operazzjonali, baġitarji u legali skont l-Aġenda Ewropea dwar il-Migrazzjoni", wara li kkunsidra l-Komunikazzjoni mill-Kummissjoni lill-Parlament Ewropew, lill-Kunsill Ewropew u lill-Kunsill tal-14 ta' Ottubru 2015 bit-titolu "Ġestjoni tal-kriżi tar-refuġjati: Sitwazzjoni Attwali tal-Implimentazzjoni tal-Azzjonijiet ta' Prijorità taħt l-Aġenda Ewropea dwar il-Migrazzjoni", wara li kkunsidrat il-Konvenzjoni Internazzjonali dwar l-Eliminazzjoni ta' kull Forma ta' Diskriminazzjoni Razzjali, adottata mill-Assemblea Ġenerali tan-NU fil-21 ta' Diċembru 1965, wara li kkunsidrat il-Patt Internazzjonali dwar id-Drittijiet Ċivili u Politiċi adottat mill-Assemblea Ġenerali tan-NU fis-16 ta' Diċembru 1966, wara li kkunsidrat il-Konvenzjoni dwar id-Drittijiet tat-Tfal, adottata mill-Assemblea Ġenerali tan-NU fl-20 ta' Novembru 1989, u l-Protokolli Fakultattivi tagħha, wara li kkunsidrat il-Patt Internazzjonali dwar id-Drittijiet Ekonomiċi, Soċjali u Kulturali, adottat mill-Assemblea Ġenerali tan-NU fis-16 ta' Diċembru 1966, wara li kkunsidrat il-Protokoll Fakultattiv għall-Patt Internazzjonali dwar id-Drittijiet Ekonomiċi, Soċjali u Kulturali, adottat mill-Assemblea Ġenerali tan-NU fl-10 ta' Diċembru 2008, wara li kkunsidrat il-Konvenzjoni dwar l-Eliminazzjoni ta' kull Forma ta' Diskriminazzjoni kontra n-Nisa, adottata mill-Assemblea Ġenerali tan-NU fit-18 ta' Diċembru 1979, wara li kkunsidrat il-Karta tad-Drittijiet Fundamentali tal-Unjoni Ewropea tat-7 ta' Diċembru 2000, wara li kkunsidrat id-Deċiżjonijiet tal-Kunsill (UE) 2015/1601 tat-22 ta' Settembru 2015 u (UE) 2015/1523 tal-14 ta' Settembru 2015, li t-tnejn jistabbilixxu miżuri proviżorji fil-qasam tal-protezzjoni internazzjonali għall-benefiċċju tal-Italja u l-Greċja, billi n-nuqqas ta' stabbiltà politika, soċjali u ekonomika, it-tnaqqis fir-ritmu ekonomiku, il-governanza batuta, in-nuqqas ta' sigurtà, il-vjolazzjonijiet tad-drittijiet tal-bniedem, ir-repressjoni politika, il-kriżijiet umanitarji u d-diżastri naturali, u l-inugwaljanzi li qed jiżdiedu fil-kondizzjonijiet tal-ħajja huma l-katalizzaturi ewlenin wara l-migrazzjoni; billi mill-istima ta' 232 miljun migrant internazzjonali, madwar tliet kwarti huma ċittadini ta' pajjiżi li mhumiex fl-OECD, u madwar terz jirrisjedu f'pajjiżi bi dħul baxx jew medju; billi iżjed minn 10 miljun refuġjat isibu ruħhom f'sitwazzjonijiet fit-tul f'pajjiżi li qed jiżviluppaw; billi l-instabbiltà reġjonali, il-vjolazzjoni tad-drittijiet tal-bniedem u l-kunflitti persistenti qed jirriżultaw fi kriżi umanitarja mingħajr preċedent li wasslet għaċ-ċaqliq ta' 60 miljun persuna fl-2014; billi l-migrazzjoni ġestita b'mod tajjeb tista' tkun ta' benefiċċju kemm għall-UE kif ukoll għall-pajjiżi tal-AKP, li tgħin biex jintlaħqu l-bżonnijiet tax-xogħol eżistenti u futuri u tikkontribwixxi għall-iżvilupp tal-pajjiżi kollha kkonċernati; billi ħafna gvernijiet ikomplu jħaddnu l-illużjoni tat-twaqqif tal-flussi ta' migrazzjoni permezz tat-trattament ħażin, proċeduri iebsa, ċnut u anke b'mod dirett vjolazzjonijiet tad-drittijiet tal-bniedem; billi s-Summit Umanitarju Dinji li se jsir f'Mejju 2016 għandu jindirizza l-kriżijiet umanitarji b'mod olistiku; billi l-Kunsill AKP-UE qabel f'Mejju 2011 li għandu jitkompla d-djalogu dwar il-mobbiltà tal-persuni b'ħiliet, il-migrazzjoni legali, ir-riammissjoni, il-viżi, it-traffikar tal-migranti u t-traffikar fil-bnedmin, id-drittijiet u r-rimessi tal-migranti; billi l-pajjiżi tal-AKP u tal-UE impenjaw ruħhom biex iħarsu r-rispett għad-drittijiet tal-bniedem tal-migranti irrispettivament mill-istatus ta' immigrazzjoni tagħhom; billi skont l-Organizzazzjoni Internazzjonali għall-Migrazzjoni, bejn l-2000 u l-2015 tal-inqas 22 000 persuna mietu waqt li kienu qed jaqsmu l-Mediterran bejn l-Afrika ta' Fuq u l-Ewropa; billi skont id-dejta tal-UNHCR 2 800 mara, raġel u tfal ġew irrapportati mejta jew nieqsa fl-2015 fl-attentat tagħhom biex isibu s-sikurezza fl-Ewropa; billi t-tibdil fil-klima se jwassal biex miljuni ta' persuni jsiru migranti u l-pajjiżi tal-UE u tal-AKP għandhom ikunu lesti biex jindirizzaw il-konsegwenzi; billi huwa stmat li l-Afrika titlef iżjed minn 70 000 professjonist bil-ħiliet kull sena minħabba l-emigrazzjoni, li jirriżulta f'defiċit kbir fil-kapaċità umana f'dak il-kontinent; billi l-migrazzjoni Nofsinhar-Nofsinhar għadha ferm iżjed mifruxa mill-migrazzjoni Nofsinhar-Tramuntana, għaliex tammonta għal madwar żewġ terzi tal-migrazzjoni kollha; billi skont il-UNHCR hemm 60 miljun persuna u refuġjati spostati fid-dinja, li 80 % minnhom ġejjin minn 10 pajjiżi affettwati mid-destabbilizzazzjoni u l-gwerra; billi l-UNHCR ipproġetta ċifra ta' 15-il miljun persuna milquta mill-ispostamenti fl-Afrika fl-2015; billi 85 % tar-refuġjati mill-pajjiżi li qed jiżviluppaw ifittxu rifuġju fir-reġjun tagħhom stess u billi minkejja dawn iċ-ċifri kbar, id-dritt li jitfittex u jitgawda l-asil fl-Afrika huwa fil-biċċa l-kbira rrispettat; billi d-diskriminazzjoni u l-vjolenza jolqtu b'mod partikolari lill-migranti, lir-refuġjati u 'l dawk li jfittxu l-asil, b'żieda notevoli ta' ksenofobija, sentiment antimigranti, diskorsi ta' mibegħda u reati ta' mibegħda jsiru qasam ta' tħassib serju għall-pajjiżi tal-UE u tal-AKP; billi l-kundizzjonijiet f'ħafna kampijiet tar-refuġjati fil-Lvant Nofsani u fl-Afrika sejrin għall-agħar u s-sigurtà tar-refuġjati spiss mhix iggarantita; fid-dawl tas-sitwazzjoni speċjali tal-vulnerabbiltà tar-refuġjati nisa u bniet li huma vittmi tat-traffikar tal-bnedmin, żwiġijiet sfurzati, sfruttament sesswali u vjolenza abbażi tas-sess; billi l-UE, fil-Pjan ta' Azzjoni tagħha dwar l-Ugwaljanza bejn is-Sessi għall-2016-2020, impenjat ruħha bis-sħiħ favur l-ugwaljanza bejn is-sessi u t-tisħiħ tal-pożizzjoni tan-nisa fir-relazzjonijiet esterni kollha tagħha; Tesprimi dispjaċir u niket kbir għat-telf tal-ħajjiet ta' migranti u nies li jkunu qed ifittxu asil fl-UE; tħeġġeġ lill-UE u lill-Istati Membri jagħmlu kulma jistgħu sabiex jimpedixxu aktar imwiet, fuq il-baħar jew fuq l-art; tistieden lill-UE, lill-Frontex u lill-Istati Membri jiżguraw li l-assistenza lill-migranti fil-periklu tkun parti mill-prijoritajiet ewlenin fil-qafas tal-implimentazzjoni tar-Regolament Eurosur; Tenfasizza l-bżonn għal approċċ UE-AKP komuni dwar il-migrazzjoni; tfakkar li skont l-Artikolu 13 tal-Ftehim ta' Sħubija AKP-UE ffirmat f'Cotonou f'Ġunju 2000, "il-kwistjoni tal-migrazzjoni għandha tkun is-suġġett ta' djalogu profond"; Tinnota l-eżitu tas-Summit tal-Belt Valletta dwar il-Migrazzjoni li sar fil-11 u t-12 ta' Novembru 2015; temmen li s-summit għandu jservi bħala l-punt tat-tluq għall-iżvilupp ta' strateġija UE-Afrika estensiva li twieġeb għall-isfidi umani, soċjali u politiċi tal-flussi migratorji bejn l-Afrika u l-UE u tiffoka fuq il-kawżi bażiċi; Tistieden lill-partijiet kollha tal-istat u mhux tal-istat li jinsabu f'kunflitt biex iwaqqfu l-attakki kollha kontra n-nies ċivili, jikkonformaw mal-liġi umanitarja internazzjonali u jiżguraw li n-nies ċivili jkunu protetti, ikollhom aċċess mingħajr xkiel għall-faċilitajiet mediċi u l-għajnuna umanitarja, u jkunu kapaċi jitilqu minn żoni milquta mill-vjolenza b'mod sikur u b'dinjità; Tistieden lill-komunità internazzjonali biex turi li tiflaħ għall-iskala tal-kriżijiet attwali u biex tiffinanzja l-isforz umanitarju tal-UNHCR u korpi oħra skont il-bżonnijiet identifikati; Temmen li tweġiba ġenwina għall-kriżijiet tal-migrazzjoni fl-UE u fl-Afrika tiġi mill-indirizzar, b'approċċ fit-tul, tal-kawżi bażiċi tagħhom, jiġifieri l-faqar, l-instabbiltà, l-inugwaljanza, il-kriminalità organizzata, il-kunflitti armati, it-traffikar, il-persekuzzjoni, il-vjolazzjonijiet tad-drittijiet tal-bniedem, it-tibdil fil-klima u d-diżastri naturali; Tistieden lill-UE tkompli bl-isforzi tagħha biex issostni l-iżvilupp u d-demokratizzazzjoni fil-pajjiżi ta' oriġini; tħeġġeġ lill-UE u lill-pajjiżi tal-AKP jassistu fis-sejbien ta' soluzzjonijiet politiċi sostenibbli fil-pajjiżi li jinsabu f'kunflitt u jsaħħu d-djalogu politiku li jiġbor flimkien l-elementi kollha tad-drittijiet tal-bniedem, sabiex jappoġġjaw istituzzjonijiet inklużivi u demokratiċi, jibnu r-reżiljenza tal-komunitajiet lokali, u jkabbru l-iżvilupp soċjali u demokratiku fil-pajjiżi tal-oriġini u fost il-popli tagħhom; Tistieden lill-UE u lill-pajjiżi tal-AKP jwettqu azzjonijiet konkreti biex jagħtu spinta lill-iżvilupp ekonomiku u l-impjiegi, sabiex inaqqsu b'mod sinifikanti l-faqar mifrux eżistenti u l-inugwaljanzi fid-dħul; tiddeplora l-fatt li ħafna Stati Membri tal-UE ma laħqux il-mira tal-allokazzjoni ta' 0,7 % tad-dħul nazzjonali gross tagħhom għall-għajnuna għall-iżvilupp u li xi wħud qed inaqqsu l-baġits tagħhom tal-għajnuna għall-iżvilupp; Tinnota l-istabbiliment tal-"Fond Fiduċjarju ta' Emerġenza tal-UE għall-istabbiltà u t-trattament tal-għeruq tal-migrazzjoni irregolari u l-persuni spustati fl-Afrika" ("Fond Fiduċjarju") tal-UE, inkluż il-provvediment ta' EUR 1,8 biljun mill-fondi tal-UE u EUR 81 miljun mill-pajjiżi Ewropej; tinsisti li r-riżorsi taħt dan il-fond għandhom ikunu ddedikati għall-appoġġ ta' proġetti tal-għajnuna rilevanti, b'mod speċjali dawk iffukati fuq l-appoġġ u l-promozzjoni tal-persuni l-iżjed vulnerabbli, bħan-nisa u t-tfal, u li l-kooperazzjoni għall-iżvilupp għandha tirrispetta l-prinċipji tal-effikaċja tal-għajnuna, inkluż is-sjieda u l-allinjament mal-prijoritajiet iddefiniti mill-benefiċjarji aktar minn dawk tad-donaturi; tenfasizza li l-Fond Fiduċjarju m'għandux jintuża għall-kooperazzjoni dwar il-ġestjoni tal-fruntieri u r-ritorn; tinnota li xi Stati Membri tal-UE ddeċidew li jikkontribwixxu b'mod sostanzjali għal dan il-fond filwaqt li oħrajn għamlu kontribuzzjonijiet limitati ħafna; tistieden lill-Kummissjoni tiżgura b'mod sħiħ ir-responsabbiltà politika u t-trasparenza finanzjarja tal-Fond Fiduċjarju; Tfakkar li d-dritt ta' persuna li tħalli kwalunkwe pajjiż, inkluż pajjiżha stess, huwa minqux fl-Artikolu 13 tad-Dikjarazzjoni Universali tad-Drittijiet tal-Bniedem tan-NU; tenfasizza li, filwaqt li din il-libertà u dan id-dritt fundamentali għandu jgawdi minnhom kulħadd, iċ-ċittadini tal-pajjiżi li jinsabu fit-"Tramuntana tad-dinja" u l-aktar ċittadini għonja tal-pajjiżi li jinsabu fin-"Nofsinhar tad-dinja" biss jistgħu attwalment jeżerċitaw dan id-dritt; Titlob li l-mekkaniżmu tar-risistemazzjoni permanenti jiġi kkonsolidat u li l-Istati Membri jagħmlu disponibbli, b'urġenza, numru ta' postijiet għar-risistemazzjoni b'mod proporzjonat mal-iskala tad-diżastru umanitarju attwali; titlob għal żieda sostanzjali fil-finanzjament tal-UE għall-arranġamenti ta' akkoljenza għall-persuni li jfittxu l-asil u r-refuġjati; tenfasizza li għandha tingħata prijorità għall-integrazzjoni tal-migranti, b'mod partikolari fl-oqsma tal-edukazzjoni, l-impjiegi, l-akkomodazzjoni, is-saħħa u s-sigurtà soċjali, sabiex jiġu żgurati drittijiet indaqs għaċ-ċittadini kollha; Tenfasizza l-importanza tar-rispett għall-obbligi internazzjonali f'dak li għandu x'jaqsam ma' kif jintlaqgħu r-refuġjati u l-protezzjoni tad-drittijiet tagħhom; tilqa', f'dan il-kuntest, ir-riżoluzzjoni murija mill-Kummissjoni Ewropea bil-ftuħ ta' diversi każijiet ta' ksur; Titlob it-traspożizzjoni rapida u sħiħa u l-implimentazzjoni effikaċi tas-Sistema Ewropea Komuni tal-Asil mill-Istati Membri parteċipanti kollha, sabiex jiżguraw standards Ewropej komuni bħala minimu, inkluż dwar kundizzjonijiet ta' lqugħ tal-persuni li jfittxu asil u r-rispett tad-drittijiet fundamentali, kif previst skont il-leġiżlazzjoni eżistenti; Tikkundanna l-istanzi kollha ta' vjolazzjonijiet tad-drittijiet tal-bniedem fl-Istati Membri tal-UE li jaffettwaw il-ħajjiet u d-dinjità tal-migranti u r-refuġjati; tfakkar li l-bnedmin kollha għandu jkollhom id-drittijiet tagħhom rispettati skont il-liġi internazzjonali u d-dritt tal-UE; tistieden lill-Istati Membri tal-UE jirrispettaw il-prinċipju ta' non-refoulement u jwaqqfu immedjatament kwalunkwe prattika ta' detenzjoni mhux xierqa u estiża; tħeġġeġ titjib fil-kundizzjonijiet tal-għajxien u fil-kapaċitajiet tal-kampijiet tar-refuġjati; tafferma bil-qawwa mill-ġdid li d-drittijiet tal-bniedem għandhom jiġu rrispettati f'kull ħin u li għandha tingħata attenzjoni speċjali għall-persuni l-iżjed vulnerabbli bħall-minorenni mhux akkumpanjati, l-anzjani u n-nisa waħedhom; tirrifjuta kwalunkwe attentat biex l-għajnuna għall-iżvilupp tintrabat mal-kooperazzjoni dwar il-politiki ta' ritorn jew il-kooperazzjoni dwar il-ġestjoni tal-fruntieri; Tqis il-vjolazzjoni tad-drittijiet tal-bniedem u l-problemi ffaċċjati mill-migranti u r-refuġjati nisa u bniet fil-proċess tal-migrazzjoni u l-impatt ta' dan il-proċess fuq it-tisħiħ tal-pożizzjoni tan-nisa u fuq id-drittijiet tal-bniedem, bħala ta' importanza kbira; tenfasizza li l-perspettiva espliċita tas-sessi għandha tiġi inkluża fil-politiki dwar il-migrazzjoni u l-kriżi tar-refuġjati u li s-servizzi kollha għandhom ikunu aċċessibbli, inkluż servizzi tas-saħħa sesswali u riproduttiva; titlob b'mod partikolari għall-eliminazzjoni tad-diskriminazzjoni bejn is-sessi u l-vjolenza abbażi tas-sess fir-rigward tal-migrazzjoni; Tisħaq fuq il-bżonn li jissaħħu l-mekkaniżmi eżistenti għall-protezzjoni tat-tfal mill-abbuż u l-isfruttament f'kull ħin, inkluż permezz tal-forniment ta' servizzi essenzjali bħall-kura medika, l-appoġġ psikoloġiku, edukazzjoni ta' kwalità u miżuri speċifiċi għall-integrazzjoni progressiva tagħhom fid-diversi Stati Membri; titlob biex tingħata attenzjoni speċjali għall-bżonnijiet tal-familji mifruda u ta' dawk li jibqgħu l-art, biex tiġi ffaċilitata r-riunifikazzjoni tal-familji; Tqis il-kwistjonijiet u l-problemi ffaċċjati min-nisa, it-tfal u l-gruppi vulnerabbli (bħall-anzjani, il-persuni bi bżonnijiet speċjali, persuni b'diżabbiltà, persuni LGTBI, minoritajiet u oħrajn) fil-proċess tal-migrazzjoni fl-UE u l-impatt tagħhom fuq it-tisħiħ tal-pożizzjoni tagħhom u d-drittijiet tal-bniedem tagħhom bħala ta' importanza kbira; tisħaq li fil-politiki ta' migrazzjoni huwa vitali li jkun hemm perspettiva inklużiva li tieħu kont tal-karatteristiċi speċifiċi ta' kull grupp vulnerabbli, u tappella biex din il-perspettiva tiġi inkluża fil-politiki kollha relatati mal-migranti; Tiddeplora t-tendenza li tiġi pprijoritizzata l-ġlieda kontra l-migrazzjoni "irregolari", filwaqt li ma tingħatax attenzjoni biżżejjed għar-rotot legali għal dawk li jiċċaqilqu u għall-migranti billi jinkisbu l-benefiċċji reċiproċi tal-migrazzjoni ċirkolari; titlob għal qafas aħjar għall-migrazzjoni u l-mobbiltà legali – inkluż skemi ta' migrazzjoni ċirkolari u temporanji – u għal informazzjoni, protezzjoni, u taħriġ qabel it-tluq aħjar, u għall-istabbiliment ta' iżjed kanali tal-migrazzjoni u kurituri umanitarji sikuri u legali permezz tal-ħruġ ta' iżjed viżi, b'mod partikolari l-viżi umanitarji, lill-migranti minn pajjiżi milquta minn kunflitti jew kriżijiet umanitarji, u billi jiġu ffaċilitati r-riunifikazzjoni tal-familji u l-kanali tal-migrazzjoni legali għall-ħaddiema; tħeġġeġ lill-UE tippermetti l-preżentazzjoni ta' applikazzjonijiet għall-asil minn barra t-territorju tagħha, biex b'hekk tappoġġja d-dħul sikur u legali fl-UE; Titlob għal azzjonijiet konkreti konġunti ffukati fuq it-titjib fil-ġlieda kontra d-dħul klandestin u t-traffikar tal-bnedmin; tenfasizza li dawn għandhom jinkludu tisħiħ tal-kapaċitajiet istituzzjonali u amministrattivi, titjib tal-qafas regolatorju, u miżuri operazzjonali konġunti akkompanjati minn analiżi tar-riskju u l-iskambju ta' informazzjoni; tfakkar li d-dħul klandestin jispiċċa bil-wasla tal-migranti fid-destinazzjoni tagħhom, filwaqt li t-traffikar jinvolvi l-isfruttament kontinwu u l-kontroll tal-vittmi; Tissottolinja li kemm l-Istati Membri tal-UE kif ukoll il-pajjiżi tal-AKP għandhom jistabbilixxu sanzjonijiet kriminali qawwija kontra t-traffikar tal-bnedmin u d-dħul klandestin, u anke kontra individwi jew gruppi li jisfruttaw il-migranti vulnerabbli fl-UE; tenfasizza l-bżonn ta' kampanji ta' informazzjoni mifruxa biex titqajjem kuxjenza dwar it-tipi ta' riskji li jħabbtu wiċċhom magħhom dawk li jafdaw ħajjithom f'idejn it-traffikanti jew dawk li huma vittmi tat-traffikar tal-bnedmin; tikkundanna bil-qawwa n-netwerks kriminali li jorganizzaw it-traffikar tal-bnedmin u d-dħul klandestin mingħajr ma jagħtu kas xejn tal-ħajjiet tal-bnedmin, u titlob għal azzjoni urġenti biex jiġu miġġielda dawn in-netwerks; għalhekk tappoġġja r-rakkomandazzjonijiet tal-Kunsill AKP-UE ta' Ġunju 2015; Titlob għal kooperazzjoni tal-pulizija u skambju tal-intelliġenza transkonfinali aħjar biex jgħinu fil-ġlieda kontra l-operazzjonijiet kriminali organizzati; Tistieden lill-Istati Membri jagħmlu kontribuzzjoni akbar għall-programmi eżistenti ta' risistemazzjoni u joffru appoġġ għall-integrazzjoni tar-refuġjati u l-persuni spostati fit-tul f'komunitajiet ospitanti, b'mod speċjali fil-każ ta' dawk l-Istati Membri tal-UE li ma kkontribwixxew xejn; tistieden lill-UE żżid l-appoġġ tagħha; Tistieden lill-Istati Membri jinfurzaw id-deċiżjonijiet tal-Kunsill għar-rilokazzjoni fit-territorju tagħhom ta' 160 000 persuna li jinsabu fil-bżonn ċar ta' protezzjoni internazzjonali; Tenfasizza li kwalunkwe attentat mill-Istati Membri għal "push back" tal-migranti li ma ngħatawx l-opportunità li jippreżentaw talbiet għall-asil imur kontra d-dritt tal-UE u l-liġi internazzjonali; tindika li l-espulsjonijiet kollettivi li jonqsu li jqisu ċ-ċirkostanzi tal-persuni individwali jikkostitwixxu ksur tal-liġi internazzjonali; Tfakkar li r-ritorn tal-migranti għandu jitwettaq b'mod sikur, preferibbilment b'mod volontarju, u biss wara li jkun sar eżami individwali xieraq tal-applikazzjoni tagħhom f'konformità sħiħa mad-drittijiet fundamentali u proċedurali tal-migrant inkwistjoni; Tfakkar li l-esportazzjonijiet tal-armi u l-isforzi limitati fil-ġlieda kontra l-flussi kapitali illeċiti minn pajjiżi li qed jiżviluppaw għandhom effetti negattivi fuq l-iżvilupp ekonomiku u soċjali, kif ukoll fuq il-paċi, is-sigurtà u d-drittijiet tal-bniedem fil-pajjiżi li qed jiżviluppaw, li b'hekk jikkontribwixxu għall-instabbiltà u l-flussi tal-migrazzjoni; tinsisti wkoll li l-Koerenza tal-Politiki għall-Iżvilupp, notevolment meta jiġu ddefiniti l-politiki tal-UE dwar il-kummerċ, is-sajd u l-agrikoltura, hija kruċjali biex jiġu evitati dawn l-effetti; Tistieden lill-UE u lill-Istati Membri tagħha u lill-Istati tal-AKP biex jirrevedu r-regolamenti tagħhom dwar il-kummerċ tal-armi f'konformità mal-prinċipji tal-Koerenza tal-Politiki għall-Iżvilupp u biex jiġu rinfurzati miżuri kontra suq "griż" (mhux uffiċjali) u l-kummerċ tal-armi illegali; Titlob li l-kwistjoni tar-refuġjati minħabba l-klima tiġi indirizzata bl-estensjoni tal-istrumenti legali jew il-prinċipji eżistenti li jippermettu soluzzjoni koerenti u vinkolanti; tistieden f'dan ir-rigward lill-UE biex tipprovdi l-fondi għall-finanzjament tal-klima li hija wiegħdet fil-passat, sabiex jiġi ssodisfat l-objettiv komuni tal-mobilizzazzjoni tal-finanzjament tal-klima flimkien mal-għajnuna tradizzjonali għall-iżvilupp immirata lejn il-qerda tal-faqar; Tagħti istruzzjonijiet lill-Ko-presidenti tagħha biex jibagħtu din ir-riżoluzzjoni lill-Kunsill tal-AKP-UE, lill-Kummissjoni Ewropea, lill-Viċi President tal-Kummissjoni Ewropea/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-gvernijiet u l-parlamenti tal-Istati Membri tal-UE, lill-Istati Membri u lill-istituzzjonijiet tal-Unjoni Afrikana, lis-Segretarju Ġenerali tan-Nazzjonijiet Uniti, lill-Assemblea Ġenerali tan-Nazzjonijiet Uniti, lill-President tal-Parlament pan-Afrikan, lill-gvernijiet u l-parlamenti tal-pajjiżi tal-Lvant Nofsani u tal-pajjiżi koperti mill-Politika Ewropea tal-Viċinat u lis-Segretarju Ġenerali tal-Unjoni għall-Mediterran. li ltaqgħet fi Brussell (il-Belġju) bejn is-7 u d-9 ta' Diċembru 2015, wara li kkunsidra l-Artikolu 18(2) tar-Regoli ta' Proċedura tiegħu, wara li kkunsidra l-Ftehim rivedut ta' Cotonou, wara li kkunsidra l-Ftehim ta' Arusha għall-Paċi u r-Rikonċiljazzjoni fil-Burundi tat-28 ta' Awwissu 2000, wara li kkunsidrat il-Kostituzzjoni tal-Burundi u b'mod partikolari l-Artikolu 96 tagħha, wara li kkunsidra l-Karta Afrikana dwar id-Demokrazija, l-Elezzjonijiet u l-Governanza (ACDEG), wara li kkunsidrat il-Karta Afrikana tad-Drittijiet tal-Bniedem u tal-Popli, wara li kkunsidrat ir-Riżoluzzjoni tal-Kunsill tas-Sigurtà tan-NU Nru 2248 (2015) tat-12 ta' Novembru 2015 dwar is-sitwazzjoni fil-Burundi, wara li kkunsidrat id-dikjarazzjoni konġunta tat-12 ta' Novembru 2015 mid-Deputat Segretarju Ġenerali tan-Nazzjonijiet Uniti Jan Eliasson, il-President tal-Unjoni Afrikana Nkosazana Dlamini-Zuma u r-Rappreżentant Għoli/Viċi-President tal-UE Federica Mogherini dwar il-Burundi, wara li kkunsidrat id-deċiżjonijiet tal-Kunsill għall-Paċi u s-Sigurtà tal-Unjoni Afrikana (UA) tat-13 ta' Ġunju, tas-17 ta' Ottubru u tat-13 ta' Novembru 2015 dwar is-sitwazzjoni fil-Burundi, wara li kkunsidrat id-dikjarazzjonijiet mill-Komunità tal-Afrika tal-Lvant fil-31 ta' Mejju u fis-6 ta' Lulju 2015 dwar is-sitwazzjoni fil-Burundi, wara li kkunsidrat id-dikjarazzjoni mill-Ko-presidenti tal-Assemblea Parlamentari Konġunta AKP-UE tas-17 ta' Ġunju 2015 dwar is-sitwazzjoni fil-Burundi, wara li kkunsidrat ir-Regolament tal-Kunsill (UE) 2015/1755 tal-1 ta' Ottubru 2015 li jikkonċerna l-miżuri restrittivi fid-dawl tas-sitwazzjoni fil-Burundi, wara li kkunsidra l-konklużjonjiet tal-Kunsill tas-16 ta' Marzu, tat-18 ta' Mejju, tat-22 ta' Ġunju u tas-16 ta' Novembru 2015 dwar is-sitwazzjoni fil-Burundi, wara li kkunsidrat ir-riżoluzzjoni tal-Parlament Ewropew tad-9 ta' Lulju 2015 dwar is-sitwazzjoni fil-Burundi, wara li kkunsidrat id-deċiżjoni tal-UE tas-26 ta' Ottubru 2015 li titlob il-ftuħ tal-konsultazzjonijiet mal-awtoritajiet tal-Burundi skont l-Artikolu 96 tal-Ftehim ta' Cotonou, wara li kkunsidrat il-konklużjonijiet tal-Kunsill tal-Unjoni Ewropea dwar il-konsultazzjonijiet bejn l-UE u r-Repubblika tal-Burundi skont l-Artikolu 96 tal-Ftehim ta' Cotonou, adottati fit-8 ta' Diċembru 2015, billi l-Artikolu 96 tal-Kostituzzjoni tal-Burundi u l-Artikolu 7(3) tal-Protokoll II għall-Ftehim tal-Paċi u r-Rikonċiljazzjoni ta' Arusha jistipulaw li l-President tal-Burundi għandu jiġi elett b'vot universali dirett, għal perjodu ta' ħames snin, li jiġġedded darba; billi fil-Burundi saru l-elezzjonijiet leġiżlattivi u lokali fid-29 ta' Ġunju 2015 u l-elezzjonijiet presidenzjali fil-21 ta' Lulju 2015; billi ż-żewġ proċessi elettorali kienu meqjusa mill-osservaturi tal-komunità internazzjonali bħala mhux trasparenti, mhux inklużivi, mhux ħielsa u mhux kredibbli; billi għal din ir-raġuni l-UA ma bagħtitx osservaturi biex isegwu l-elezzjonijiet, l-UE ssospendiet il-missjoni elettorali tagħha fil-Burundi, u parti kbira tal-oppożizzjoni Burundjana ddeċidiet li tibbojkottja l-elezzjonijiet; billi l-kandidatura tal-President Nkurunziza għal terminu sussegwenti, li huwa meqjus mill-komunità internazzjonali u minn parti mill-oppożizzjoni Burundjana li huwa t-tielet it-terminu, u l-elezzjonijiet tal-21 ta' Lulju 2015 tefgħu 'l pajjiż fl-agħar kriżi politika tiegħu sa mit-tmiem tal-gwerra ċivili; billi l-Gvern tal-Burundi ma qiesx bis-sħiħ id-deċiżjonijiet u r-rakkomandazzjonijiet tal-UA u tal-Komunità tal-Afrika tal-Lvant (EAC) adottati fit-13 ta' Ġunju 2015 u s-6 ta' Lulju 2015 rispettivament, li l-implimentazzjoni sħiħa tagħhom kienet twitti t-triq għal elezzjonijiet kredibbli u inklużivi; billi, skont l-Uffiċċju tal-Kummissarju Għoli tan-Nazzjonijiet Uniti għad-Drittijiet tal-Bniedem u organizzazzjonijiet tad-drittijiet tal-bniedem oħrajn, kien hemm vjolazzjonijiet tad-drittijiet tal-bniedem motivati politikament, abbużi tad-drittijiet tal-bniedem u atti ta' vjolenza fil-pajjiż kemm fil-perjodu ta' qabel l-elezzjoni kif ukoll wara, fejn l-attivisti tal-oppożizzjoni, id-difensuri tad-drittijiet tal-bniedem u l-ġurnalisti b'mod partikolari kienu fil-mira, inkluż Pierre Claver Mbonimpa; billi hemm perċezzjoni mifruxa li huma fil-parti l-kbira tagħhom, iżda mhux esklużivament, marbuta mal-istituzzjonijiet tal-istat; billi r-responsabbiltà primarja biex tiġi żgurata s-sigurtà fil-Burundi u tiġi protetta l-popolazzjoni Burundjana fir-rigward tal-istat tad-dritt, id-drittijiet tal-bniedem u l-liġi umanitarja internazzjonali hija f'idejn il-Gvern Burundjan; billi aktar minn 200 000 persuna ġew spostati f'pajjiżhom jew fittxew kenn f'pajjiżi ġirien minħabba d-deterjorament tas-sitwazzjoni politika fil-Burundi; billi f'Lulju 2015 l-UE żiedet l-għajnuna umanitarja tagħha u mmobilizzat EUR 4,5 miljun addizzjonali f'għajnuna għal popolazzjonijiet spostati; billi fis-26 ta' Ottubru 2015 l-UE talbet il-ftuħ ta' konsultazzjonijiet skont l-Artikolu 96 tal-Ftehim ta' Cotonou, biex jiġi investigat in-nuqqas ta' konformità mal-elementi essenzjali tal-Ftehim, partikolarment id-drittijiet tal-bniedem, il-prinċipji demokratiċi u l-istat tad-dritt; billi dawn il-konsultazzjonijiet bdew fit-8 ta' Diċembru 2015; billi l-istaġnar politiku fil-Burundi, karatterizzat minn nuqqas ta' djalogu fost il-partijiet interessati Burundjani, u d-deterjorament li jirriżulta fis-sitwazzjoni tas-sigurtà u dik ekonomika, jikkawżaw konsegwenzi serji għall-popolazzjoni u joħolqu riskju serju għall-istabbiltà tar-reġjun; billi l-komunità internazzjonali għandha rwol sinifikanti bħala l-garanti tal-Ftehim ta' Arusha; billi l-isforzi reġjonali u sottoreġjonali kollha mmirati biex tiġi indirizzata l-kriżi u restawrat id-djalogu bejn il-forzi politiċi kollha sa issa ma tawx riżultati pożittivi suffiċjenti; billi, fl-1 ta' Awwissu 2015, l-oppożizzjoni politika u s-soċjetà ċivili ltaqgħu f'Addis Ababa biex joħolqu l-Kunsill Nazzjonali dwar ir-Rispett għall-Ftehim ta' Arusha u l-Istat tad-Dritt; billi fit-23 ta' Settembru 2015, il-President iffirma digriet għall-ħolqien ta' kummissjoni nazzjonali għad-djalogu inter-Burundjan għat-tmexxija tan-negozjati għal sitt xhur; billi parti sinifikanti mis-soċjetà ċivili wriet xettiċiżmu kbir dwar il-kisbiet potenzjali ta' din il-kummissjoni; billi l-UA, l-UE u l-Istati Uniti imponew iffriżar tal-assi u projbizzjoni tal-ivvjaġġar fuq il-mexxejja tal-gvern u tal-oppożizzjoni, li l-azzjonijiet u d-dikjarazzjonijiet tagħhom jikkontribwixxu biex tkompli l-vjolenza u jostakolaw is-sejbien ta' soluzzjoni politika għall-kriżi fil-Burundi; billi fis-17 ta' Ottubru 2015 il-Kunsill tal-Paċi u s-Sigurtà tal-Unjoni Afrikana talab il-finalizzazzjoni tal-ippjanar ta' kontinġenza għall-iskopijiet ta' tnedija fil-Burundi jekk is-sitwazzjoni tkun hekk teħtieġ, ta' missjoni mmexxija mill-Afrika għall-prevenzjoni tal-vjolenza fil-pajjiż, u qabel mat-tnedija ta' investigazzjoni bir-reqqa dwar il-vjolazzjonijiet tad-drittijiet tal-bniedem u abbużi oħra kontra l-popolazzjoni ċivili fil-Burundi; billi fit-30 ta' Novembru 2015, is-Segretarju Ġenerali tan-NU Ban Ki-Moon għamel tliet proposti lill-Kunsill tas-Sigurtà fejn irrakkomanda reviżjoni tal-mandat tal-preżenza tan-Nazzjonijiet Uniti fil-Burundi minħabba l-iżviluppi fis-sitwazzjoni; billi dawn il-proposti jinkludu l-possibilità li tintbagħat missjoni ta' żamma tal-paċi jekk is-sitwazzjoni tkun hekk teħtieġ; billi l-UA u partijiet internazzjonali oħra ripetutament talbu djalogu ġenwin u inklużiv li jinvolvi l-partijiet interessati kollha, ibbażat fuq ir-rispett lejn il-Ftehim ta' Arusha u l-Kostituzzjoni tal-Burundi, biex tinstab soluzzjoni konsenswali għall-kunflitt fil-Burundi; billi l-UE u n-NU jappoġġjaw din it-talba; billi l-isforzi ta' medjazzjoni jkomplu, bl-appoġġ sħiħ tal-UA, l-UE u n-NU, biex jiġi promoss id-djalogu inter-Burundjan sabiex tinstab soluzzjoni konsenswali u paċifika għall-kriżi fil-Burundi; billi l-UE tikkontribwixxi b'mod sinifikanti għall-baġit annwali tal-Burundi, li madwar nofsu jiġi minn għajnuna internazzjonali, u reċentement allokat EUR 432 miljun għall-Burundi taħt il-Fond Ewropew għall-Iżvilupp 2014-2020; billi l-awtoritajiet tal-Burundi, permezz tad-digriet 530/1597, issospendew l-attivitajiet ta' 10 organizzazzjonijiet tad-drittijiet tal-bniedem, jiġifieri ACAT-Burundi, APRODH, AMINA, FOCODE, FORSC, FONTAINE-ISOKO, Maison Shalon, PARCEM, RCP u SPPDF, u mblukkaw il-kontijiet bankarji tagħhom; Tesprimi t-tħassib l-aktar serju tagħha dwar is-sitwazzjoni serja ta' politika u ta' sigurtà fil-Burundi, kif ukoll is-sitwazzjoni umanitarja li rapidament sejra għall-agħar, u l-konsegwenzi li dan jista' jkollu għas-sigurtà u l-istabbiltà fis-sottoreġjun kollu; Tikkundanna l-attakki vjolenti reċenti u l-każijiet dejjem jiżdiedu ta' vjolazzjonijiet u abbużi tad-drittijiet tal-bniedem, inklużi l-assassinji, il-qtil extraġudizzjarju, il-vjolazzjonijiet tal-integrità fiżika ta' individwi, l-atti ta' tortura u trattament ieħor krudili, inuman u/jew degradanti, l-arresti arbitrarji u d-detenzjonijiet illegali, u l-vjolazzjonijiet tal-libertà tal-istampa u tal-espressjoni, kif ukoll il-prevalenza tal-impunità; Titlob tmiem immedjat tal-vjolenza, tal-vjolazzjonijiet tad-drittijiet tal-bniedem u tal-intimidazzjoni politika tal-avversarji u d-diżarm immedjat tal-gruppi armati kollha marbuta ma' partiti politiċi f'konformità stretta mal-liġi internazzjonali u d-drittijiet tal-bniedem; Tirrimarka b'mod partikolari dwar il-preżenza ta' ħafna żgħażagħ fi ħdan il-gruppi armati li qed joperaw fil-Burundi u tistieden lill-komunità internazzjonali tagħti attenzjoni speċifika lill-integrazzjoni mill-ġdid tagħhom u lill-promozzjoni tal-parteċipazzjoni tagħhom fi proċess politiku paċifiku; Tħeġġeġ lill-partijiet kollha fil-Burundi biex ma jieħdu l-ebda azzjoni li thedded il-paċi u s-sigurtà fil-pajjiż; tikkundanna bil-qawwa d-dikjarazzjonijiet pubbliċi kollha li għandhom l-għan li jinċitaw il-vjolenza jew il-mibegħda lejn gruppi differenti tas-soċjetà Burundjana, li għandhom il-potenzjal li jaggravaw it-tensjoni attwali, u jistieden lill-partijiet kollha biex ma jagħmlux tali kummenti; Tfakkar lill-awtoritajiet Burundjani fl-obbligu tagħhom li jiżguraw is-sigurtà fil-Burundi u jiggarantixxu d-drittijiet tal-bniedem, id-drittijiet ċivili u politiċi u l-libertajiet fundamentali, kif previst fil-Kostituzzjoni tal-Burundi, fil-Karta Afrikana tad-Drittijiet tal-Bniedem u tal-Popli, u fi strumenti internazzjonali u reġjonali oħra tad-drittijiet tal-bniedem; Tfakkar, f'dan il-kuntest, li s-sħubija bejn l-UE u l-Burundi hija rregolata mill-Ftehim ta' Cotonou, u li l-partijiet kollha huma marbuta li jirrispettaw u jimplimentaw it-termini ta' dak il-Ftehim, b'mod partikolari r-rispett għad-drittijiet tal-bniedem; tfakkar, b'mod partikolari, li l-Artikolu 96 tal-Ftehim ta' Cotonou jipprevedi l-possibilità li jiġu istitwiti proċeduri ta' konsultazzjoni f'każijiet ta' nuqqas ta' rispett tad-drittijiet tal-bniedem, il-prinċipji demokratiċi u l-istat tad-dritt, u jilqa', f'dan ir-rigward, id-deċiżjoni tal-UE li titlob il-ftuħ ta' konsultazzjonijiet kif previst f'dak l-Artikolu; Tħeġġeġ lill-partijiet kollha jistabbilixxu l-kundizzjonijiet meħtieġa għall-bini mill-ġdid tal-fiduċja u t-trawwim tal-għaqda nazzjonali u jitlob li minnufih jerġa' jinbeda djalogu nazzjonali inklużiv u trasparenti, li jinkludi l-Gvern, il-partiti tal-oppożizzjoni u rappreżentanti tas-soċjetà ċivili; Tenfasizza li dan id-djalogu, immirat lejn il-kisba ta' paċi, sigurtà u stabbiltà dejjiema, u l-kisba mill-ġdid tad-demokrazija u l-istat tad-dritt, fl-interess taċ-ċittadini tal-Burundi, għandu jkun ibbażat fuq il-Ftehim ta' Arusha u l-Kostituzzjoni Burundjana; Tilqa' l-isforzi ta' medjazzjoni mmexxija mill-EAC, bl-appoġġ tal-UA u n-NU, biex jiffaċilitaw id-djalogu fost il-partijiet interessati Burundjani; tistieden lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika tas-Sigurtà biex ukoll tappoġġja dawn l-isforzi ta' medjazzjoni; tħeġġeġ lill-Gvern tal-Burundi u partijiet interessati kkonċernati oħra biex jikkooperaw bis-sħiħ mal-medjatur; Tesprimi t-tħassib serju tagħha dwar in-numru ta' vittmi u l-każijiet ta' vjolazzjonijiet serji tad-drittijiet tal-bniedem irrapportati sa mill-bidu tal-kriżi; tħeġġeġ lill-awtoritajiet kompetenti jwettqu investigazzjoni bir-reqqa u immedjata dwar iċ-ċirkostanzi u l-motivi wara dawn ir-reati u jiżguraw li dawk responsabbli jitressqu quddiem il-ġustizzja; ittenni li ma jista' jkun hemm l-ebda impunità għal dawk responsabbli għal vjolazzjonijiet jew abbużi serji tad-drittijiet tal-bniedem; tfakkar fil-possibbiltà li l-Qorti Kriminali Internazzjonali tintervjeni f'dawn il-każijiet; Titlob lill-Gvern tal-Burundi jneħħi, kemm jista' jkun malajr, is-sospensjoni tal-attivitajiet tal-10 organizzazzjonijiet tad-drittijiet tal-bniedem u li jneħħi immedjatament l-iffriżar tal-kontijiet bankarji tagħhom sabiex dawn l-organizzazzjonijiet ikunu jistgħu jeżerċitaw l-attivitajiet tagħhom liberament; Tilqa' l-fatt li ġew mibgħuta mill-UA osservaturi tad-drittijiet tal-bniedem u esperti biex jimmonitorjaw is-sitwazzjoni tad-drittijiet tal-bniedem, u tenfasizza l-importanza li jkun hemm kooperazzjoni magħhom sabiex tiġi ffaċilitata l-implimentazzjoni tal-mandat tagħhom; Tilqa' s-sanzjonijiet immirati approvati mill-UE, konsistenti mad-deċiżjoni tal-UA li timponi sanzjonijiet immirati, inkluża projbizzjoni fuq l-ivvjaġġar u l-iffriżar tal-assi kontra Burundjani li l-azzjonijiet u d-dikjarazzjonijiet tagħhom ikkontribwew għall-perpetwazzjoni tal-vjolenza u l-ostruzzjoni tal-isforzi biex tinkiseb soluzzjoni politika għall-kriżi; Tinkoraġġixxi lill-UE u lill-Istati Membri tagħha, fid-dawl tal-eżitu tal-proċedura ta' konsultazzjoni mwettqa skont l-Artikolu 96 tal-Ftehim ta' Cotonou, biex jorjentaw mill-ġdid l-għajnuna tagħhom bil-ħsieb li jirrinfurzaw is-soċjetà ċivili; Tesprimi t-tħassib serju tagħha rigward l-eżodu kontinwu ta' refuġjati Burundjani lejn pajjiżi ġirien; ittenni l-appoġġ tagħha għall-organizzazzjonijiet umanitarji kollha li joperaw fuq il-post kif ukoll għall-pajjiżi ospitanti ġirien; tappella lill-komunità internazzjonali u lill-aġenziji umanitarji biex ikomplu jipprovdu l-assistenza lill-persuni spostati u lir-refuġjati li qed jaħarbu mill-kunflitt; tilqa' l-impenn tal-UE biex iżżid l-appoġġ finanzjarju u l-għajnuna umanitarja sabiex tindirizza l-bżonnijiet urġenti ta' dawn il-popli; Tistieden lill-UA, lin-NU u lill-UE biex iqisu serjament id-dimensjoni reġjonali u jevitaw kwalunkwe destabbilizzazzjoni ulterjuri tar-reġjun, b'mod partikolari billi jinżamm djalogu politiku permanenti bejn il-pajjiżi fir-reġjun; tħeġġeġ lill-UA, f'dan il-kuntest, biex tikkunsidra li tibgħat missjoni għaż-żamma tal-paċi mmexxija mill-Afrika jekk is-sitwazzjoni tas-sigurtà u tad-drittijiet tal-bniedem fil-Burundi tkompli tiddeterjora; Tagħti istruzzjonijiet lill-Ko-presidenti tagħha biex jibagħtu din ir-riżoluzzjoni lill-Gvern u lill-Parlament tal-Burundi, lill-Kunsill AKP-UE, lill-Kummissjoni Ewropea, lill-Kunsill tal-Unjoni Ewropea, lill-Komunità tal-Afrika tal-Lvant u lill-Gvernijiet tal-Istati Membri tagħha, lill-Viċi-President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-istituzzjonijiet tal-Unjoni Afrikana u lis-Segretarju Ġenerali tan-Nazzjonijiet Uniti.
Extracted from C_179_2016.html